
爾雅
東晉 郭璞注

行首阿拉伯數字為　爾雅.晉郭璞注.宋監本.djvu　的頁碼。


白雲深處人家網站http://www.byscrj.com/
蔣門馬（nirvanajmm104722@163.com）整理

目錄

爾雅序
釋詁第一
釋言第二
釋訓第三
釋親第四
釋宮第五
釋器第六
釋樂第七
釋天第八
釋地第九
釋丘第十
釋山第十一
釋水第十二
釋草第十三
釋木第十四
釋蟲第十五
釋魚第十六
釋鳥第十七
釋獸第十八
釋畜第十九
 
1●爾雅序
　郭璞撰

1●夫《爾雅》者，所以通詁訓之指歸，敘詩人之興詠，總絕代之離詞，辯同實而殊號者也，誠九流之津涉，六藝之鈐鍵，學覽者之潭奧，摛翰者之華苑也。若乃可以博物不惑，多識於鳥獸草木之名者，莫近於《爾雅》。《爾雅》者，蓋興於中古，隆於漢氏，豹鼠旣辨，其業亦顯。英儒贍聞之士，洪筆麗藻之客，靡不欽玩耽味，爲之義訓。璞不揆檮昧，少而習焉，沈研鑽極，二九載矣。雖註者十餘，然猶未詳備，並多紛謬，有所漏略。是以復綴集異聞，會稡舊說；考方國之語，采謠俗之志；錯綜樊、孫，博關羣言；剟其瑕礫，搴其蕭稂；事有隱滯，援據徵之；其所易了，闕而不論；別爲音圖，用袪未寤。輒復擁篲清道，企望塵躅者，以將來君子爲亦有涉乎此也。
 
爾雅卷上郭璞注
3●釋詁第一
3●初、哉、首、基、肇、祖、元、胎、俶、落、權輿，始也。（《尚書》曰：“三月哉生魄。”《詩》曰：“令終有俶。”又曰：“俶載南畝。”又曰：“訪予落止。”又曰：“胡不承權輿。”胚胎未成，亦物之始也。其餘皆義之常行者耳。此所以釋古今之異言，通方俗之殊語。○肇，音兆。俶，昌叔。）
3●林、烝、天、帝、皇、王、后、辟、公、侯，君也。(詩曰：“有壬有林。”又曰：“文王烝哉。”其餘義皆通見《詩》、《書》。○辟，並亦反。）
3●弘、廓、宏、溥、介、純、夏、幠、厖、墳、嘏、丕、弈、洪、誕、戎、駿、假、京、碩、濯、訏、宇、穹、壬、路、淫、甫、景、廢、壯、冢、簡、箌、昄、晊、將、業、席，大也。（《詩》曰：“我受命溥將。”又曰：“亂如此幠”，“爲下國駿厖”，“湯孫奏假”，“王公伊濯”，“訏謨定命”，“有壬有林”，“厥聲載路”，“旣有淫威”，“廢爲殘賊”，“爾土宇昄章”，“緇衣之席兮”。廓落、宇宙、穹隆、至極，亦爲大也。箌義未聞。《尸子》曰：“此皆大，有十餘名而同一實。”○幠音呼。厖，亡江切。誕音但。訏音吁。箌音罩。昄，蒲板切。晊，之日切。）
4●幠、厖，有也。（二者又爲有也。《詩》曰：“遂幠大東。”。）
4●迄、臻、極、到、赴、來、弔、艐、格、戾、懷、摧、詹，至也。（齊楚之會郊曰懷，宋曰屆。《詩》曰“先祖于摧”。又曰“六日不詹”。詹、摧，皆楚語，《方言》云。○極，紀力切。弔音的。艐音宗。摧，昨雷切。）
4●如、適、之、嫁、徂、逝，往也。（《方言》云：“自家而出謂之嫁，猶女出爲嫁。”）
4●賚、貢、錫、畀、予、貺，賜也。（皆賜與也。○畀，必寐切。予，羊汝切。）
5●儀、若、祥、淑、鮮、省、臧、嘉、令、類、綝、彀、攻、穀、介、徽，善也。（《詩》曰：“儀刑文王。”《左傳》曰：“禁禦不若。”詩曰：“永錫爾類”，“我車旣攻”，“介人維藩”，“大姒嗣徽音”。省、綝、彀，未詳其義。餘皆常語。○鮮，息淺切。省，先郢切。令，力政切。綝，敕金切。彀，古豆切。）
5●舒、業、順，敘也。（皆謂次敘。）
5●敘、業、順、敘，緒也。（四者又爲端緒。）
5●怡、懌、悅、欣、衎、喜、愉、豫、愷、康、妉、般，樂也。（皆見《詩》。○妉，丁含切。般，盤。樂，洛。）
5●悅、懌、愉、釋、賓、協，服也。（皆謂喜而服從。）
5●遹、遵、率、循、由、從，自也。（自猶從也。）
5●遹、遵、率，循也。（三者又爲循行。○遹音聿。）
5●靖、惟、漠、圖、詢、度、咨、諏、究、如、慮、謨、猷、肇、基、訪，謀也。（國語曰：“詢于八虞，咨于二虢，度于閎夭，謀于南宮，諏于蔡、原，訪于辛、尹。”通謂謀議耳。如、肇所未詳，餘皆見《詩》。○度，鐸。趣，子須。）
6●典、彝、法、則、刑、範、矩、庸、恒、律、戛、職、秩，常也。（庸、戛、職、秩義見《詩》、《書》，餘皆謂常法耳。○彝音夷。）
6●柯、憲、刑、範、辟、律、矩、則，法也。（《詩》曰：“伐柯伐柯，其則不遠。”《論語》曰：“不踰矩。”。）
6●辜、辟、戾，辠也。（皆刑罪。○辟，婢亦切。辜音孤。辠音罪。）
6●黃髮、齯齒、鮐背、耇、老，壽也。（黃髮，髮落更生黃者。齯齒，齒墮更生細者。鮐背，背皮如鮐魚。耇猶耆也。皆壽考之通稱。○齯音倪。鮐音台。耇音狗。）
6●允、孚、亶、展、諶、誠、亮、詢，信也。（《方言》曰：“荊吳淮汭之間曰展，燕岱東齊曰諶，宋衛曰詢。”亦皆見《詩》。○亶，丁簡切。諶，市林切。）
6●展、諶、允、慎、亶，誠也。（轉相訓也。《詩》曰：“慎爾優遊。”。）
6●謔浪、𥬇敖，戲謔也。（謂調戲也。見《詩》。）
6●粵、于、爰，曰也。（《書》曰：“土爰稼穡。”《詩》曰：“對越在天”，“王于出征”。）
6●爰、粵，于也。（轉相訓。○粵音曰。）
7●爰、粵、于、那、都、繇，於也。（《左傳》曰：“棄甲則那。”那猶今人云那那也。《書》曰：“皋陶曰：都。”繇，辭。於，乎,皆語之韻絕。○繇音由。於音烏。）
7●㪉、郃、盍、翕、仇、偶、妃、匹、會，合也。（皆謂對合也。○㪉音閣。郃，合。盍，胡臘切。妃音配。）
7●仇、讎、敵、妃、知、儀，匹也。（《詩》云：“君子好仇”，“樂子之無知”，“實維我儀”。《國語》亦云：“丹朱憑身以儀之。”讎猶儔也。《廣雅》云：“讎，輩也。）
7●妃、合、會，對也。（皆相當對。）
7●妃，媲也。（相偶媲也。○媲，普計切。）
7●紹、胤、嗣、續、纂、緌、績、武、係，繼也。（《詩》曰：“下武維周。”緌見《釋水》。餘皆常語。○纂，子管切。）
7●忥、謚、溢、蟄、慎、貉、謐、顗、頠、密、寧，靜也。（忥、顗、頠，未聞其義。餘皆見《詩傳》。○音戲。諡音侍。貉音陌。謐音密。顗音擬。頠，魚毀切。）
7●隕、磒、湮、下、降、墜、摽、蘦，落也。（磒,猶隕也。方俗語有輕重耳。湮，沈落也。摽、蘦見《詩》。○隕，于閔切。磒,於敏切。摽，婢眇切。蘦音零。）
7●命、令、禧、畛、祈、請、謁、訊、誥，告也。（禧未聞。《禮記》曰：“畛於鬼神。”○令，力政切。畛，稹。告，穀。）
8●永、悠、迥、違、遐、逷、闊，遠也。（《書》曰：“逷矣西土之人。”○迥，戶頂切。逷音惕。）
8●永、悠、迥、遠，遐也。（遐亦遠也，轉相訓。）
8●虧、壞、圮、垝，毀也。（《書》曰：“方命圮族。”《詩》曰：“乘彼垝垣。”虧通語耳。○壞音怪。圮，房美切。垝音鬼。）
8●矢、雉、引、延、順、薦、劉、繹、尸、旅，陳也。（《禮記》曰：“尸，陳也。”雉、順、劉皆未詳。）
8●尸、職，主也。（《左傳》曰：“殺老牛，莫之敢尸。”《詩》曰：“誰其尸之。”又曰：“職爲亂階。”。）
8●尸，寀也。（謂寀也。）
8●寀、寮，官也。（官地爲寀，同官爲寮。○寀，七代反。）
8●績、緒、采、業、服、宜、貫、公，事也。（《論語》曰：“仍舊貫。”餘皆見《詩》、《書》。）
8●永、羕、引、延、融、駿，長也。（宋衛荊吳之間曰融。羕所未詳。○羕音樣。）
8●喬、嵩、崇，高也。（皆高大貌。《左傳》曰：“師叔，楚之崇也。”。）
8●崇，充也。（亦爲充盛。）
8●犯、奢、果、毅、剋、捷、功、肩、堪，勝也。（陵犯、誇奢、果毅，皆得勝也。《左傳》曰：“殺敵爲果。”肩卽克耳。《書》曰：“西伯堪黎。”○毅音義。）
9●勝、肩、戡、劉、殺，克也。（轉相訓耳。《公羊傳》曰：“克之者何殺之也。”○戡音堪。）
9●劉、獮、斬、刺，殺也。（《書》曰：“咸劉厥敵。”秋獵曰獮，應殺氣也。《公羊傳》曰：“刺之者何？殺之也。”○獮，鮮。刺，次。）
9●亹亹、蠠沒、孟、敦、勖、釗、茂、劭、勔，勉也。（《詩》曰：“亹亹文王。”蠠沒猶黽勉。《書》曰：“茂哉茂哉。”《方言》云：周鄭之間相勸勉爲勔釗。孟未聞。○亹音尾。蠠音密。釗音招。劭音邵。勔音泯。）
9●騖、務、昏、𣇻，強也。（馳騖事務皆自勉強。《書》曰：“不昏作勞”，“𣇻不畏死”。○騖音務。𣇻音閔。強，其丈切。）
9●卬、吾、台、予、朕、身、甫、余、言，我也。（卬猶姎也，語之轉耳。《書》曰：“非台小子。”古者貴賤皆自稱朕。《禮記》曰：“授政任功，曰‘予一人’”，“畛於鬼神，曰‘有某甫’。”言，見《詩》。○卬，五剛切。台音怡。下同。）
9●朕、余、躬，身也。（今人亦自呼爲身。）
9●台、朕、賚、畀、卜、陽，予也。（賚、蔔、畀，皆賜與也。與猶予也，因通其名耳。《魯詩》曰：“陽如之何。”今巴濮之人自呼阿陽。○畀，必二切。陽音晹。予音與。）
10●肅、延、誘、薦、餤、晉、寅、藎，進也。（《禮記》曰：“主人肅客。”《詩》曰：“亂是用餤”，“王之藎臣”。《易》曰：“晉，進也。”寅，未詳。○餤音淡。藎音燼。）
10●羞、餞、迪、烝，進也。（皆見《詩》、《禮》。）
10●詔、亮、左、右、相，導也。（皆謂教導之。）
10●詔、相、導、左、右、助，勴也。（謂贊勉。）
10●亮、介、尚，右也。（紹介、勸尚，皆相佑助。）
10●左、右，亮也。（反覆相訓，以盡其義。○相，息亮切。勴音慮。）
10●緝、熙、烈、顯、昭、晧(皓)、熲，光也。（詩曰：“學有緝熙于光明。”又曰：“休有烈光。”○熲，古迥切。）
10●劼、鞏、堅、篤、掔、虔、膠，固也。（劼、虔皆見《詩》、《書》。《易》曰：“鞏用黃牛之革，固志也。”掔然亦牢固之意。○劼，苦黠切。掔音牽。）
10●疇、孰，誰也。（《易》曰：“疇離祉。”○疇，直留切。）
10●暀暀、皇皇、藐藐、穆穆、休、嘉、珍、褘、懿、鑠，美也。（自“穆穆”已上皆美盛之貌。其餘常語。○暀音旺。藐音邈。褘音衣。）
11●諧、輯、協，和也。（《書》曰：“八音克諧。”《左傳》曰：“百姓輯睦。”。）
11●關關、噰噰，音聲和也。（皆鳥鳴相和。）
11●勰、燮，和也。（《書》曰：“燮友柔克。”○輯，集。噰，於恭反。勰音協。）
11●從、申、神、加、弼、崇，重也。（隨從、弼輔、增崇，皆所以爲重疊。神所未詳。○重，直龍切。）
11●觳、悉、卒、泯、忽、滅、罄、空、畢、罄、殲、拔、殄，盡也。（觳，今直語耳。忽然，盡貌。今江東呼厭極爲罄。餘皆見《詩》。○觳音學。罄，苦計切。殲音尖。）
11●苞、蕪、茂，豐也。（苞叢、繁蕪，皆豐盛。）
11●揫、斂、屈、收、戢、蒐、裒、鳩、樓，聚也。（《禮記》曰：“秋之言揫，揫，斂也。”春獵爲蒐，蒐者，以其聚人眾也。《詩》曰：“屈此群醜”，“原隰裒矣”。《左傳》曰：“以鳩其民。”樓猶今言拘樓，聚也。○揫，子由切。蒐音搜。）
11●肅、齊、遄、速、亟、屢、數、迅，疾也。（《詩》曰：“仲山甫徂齊。”○遄音船。亟，欺冀切。數音朔。）
12●寁、駿、肅、亟、遄，速也。（《詩》曰：“不寁故也。”駿猶迅速，亦疾也。○寁音昝。亟，居力切。）
12●壑、阬阬、滕、徵、隍、漮，虛也。（壑，谿壑也。阬阬，謂阬塹也。隍，城池無水者。《方言》云：“漮之言空也。”皆謂丘墟耳。滕，徵未詳。○阬音坑。漮音康。）
12●黎、庶、烝、多、醜、師、旅，眾也。（皆見《詩》。）
12●洋、觀、裒、眾、那，多也。（《詩》曰：“薄言觀者。”又曰：“受福不那。”洋，溢，亦多貌。）
12●流、差、柬，擇也。（皆選擇。見《詩》。○差音乂。柬音簡。）
12●戰、慄、震、驚、戁、竦、恐、慴，懼也。（《詩》曰：“不戁不竦。”慴卽懾也。○慄音栗。戁，女板切。恐，丘勇切。慴，之涉切。）
12●痡、瘏、虺頹、玄黃、劬勞、咎、顇、瘽、瘉、鰥、戮、癙、癵、㾖、痒、疷、疵、閔、逐、疚、痗、瘥、痱、𤺺、瘵、瘼、癠，病也。（虺頹、玄黃，皆人病之通名。而說者便謂之馬疾，失其義也。《詩》曰：“生我劬勞。”《書》曰：“智藏鰥在。”相戮辱，亦可恥病也。今江東呼病曰瘵，東齊曰瘼。《禮記》曰：“親，色容不盛。”戮逐未詳，皆見《詩》。○痡，普胡切。瘏音徒。虺音灰。顇音悴。瘽音勤。瘉音俞。癙音鼠。瘸，力專反。㾖音裏。痒音羊。瘥，徂何切。痱音肥。𤺺音亶。瘵音債。癠，徂細切。）
13●恙、寫、悝、盱、繇、慘、恤、罹，憂也。（今人雲無恙謂無憂也。寫，有憂者，思散寫也。《詩》曰：“悠悠我悝”，“雲何盱矣”。繇役亦爲憂愁也。○悝音裏。盱音籲。繇音遙。）
13●倫、勩、邛、敕、勤、愉、庸、癉，勞也。（《詩》曰：“莫知我勩。”維王之邛”，“哀我癉人”。《國語》曰：“無功庸者。”倫理事務以相約敕亦爲勞。勞苦者多惰。愉今字或作窳，同。○勩，與世切。勞，力報切。）
13●勞、來、強、事、謂、翦、篲，勤也。（《詩》曰：“職勞不來。”自勉強者，亦勤力者。由事事，故爲勤也。《詩》曰：“迨其謂之。”翦、篲未詳。○來音賚。強，其丈切。）
13●悠、傷、憂，思也。（皆感思也。○思，司嗣切。）
13●懷、惟、慮、願、念、惄，思也。（《詩》曰：“惄如調饑。”○惄音溺。）
13●祿、祉、履、戩、祓、禧、禠、祜，福也。（《詩》曰：“福履綏之”，“俾爾戩穀”，“祓祿康矣”。禠、禧，《書傳》不見，其義未詳。○戩，子淺切。祓音廢。禠音斯。）
13●禋、祀、祠、蒸、嘗、禴，祭也。（《書》曰：“禋于六宗。”餘者皆以爲四時祭名也。○禴音藥。）
14●儼、恪、祗、翼、諲、恭、欽、寅、熯，敬也。（儼然，敬貌。《書》曰：“夙夜惟寅。”《詩》曰：“我孔熯矣。”諲未詳。○恪，虛各切。諲音因。熯，而善切。）
14●朝、旦、夙、晨、晙，早也。（晙亦明也。○晙音俊。）
14●𩓣、竢、替、戾、厎、止、徯，待也。（《書》曰：“徯我後。”今河北人語亦然。替、戾、厎者，皆止也。止亦相待。○𩓣音須。竢音士。厎音止。徯，胡禮切。）
14●噊、幾、烖、殆，危也。（幾猶殆也。噊、烖未詳。○噊音聿。烖音哉。）
14●𧰙，汽也。（謂相摩近。○𧰙音祈。汽音蓋。）
14●治、肆、古，故也。（治未詳。肆、古見《詩》、《書》。）
14●肆、故，今也。（肆旣爲故，又爲今。今亦爲故，故亦爲今。此義相反而兼通者，事例在下，而皆見《詩》。）
14●惇、亶、祜、篤、掔、仍、肶、埤、竺、腹，厚也。（頻仍、埤益、肶輔，皆重厚。掔然，厚貌。餘皆見《詩》、《書》。○肶音毗。埤音椑。竺音篤。）
14●載、謨、食、詐，僞也。（載者，言而不信。謨者，謀而不忠。《書》曰：“朕不食言。”。）
15●話、猷、載、行、訛，言也。（《詩》曰：“慎爾出話。”猷者，道，道亦言也。《周禮》曰：“作盟詛之載。”今江東通謂語爲行。世以妖言爲訛。）
15●遘、逢，遇也。（謂相遭遇。）
15●遘、逢、遇，遻也。（轉復爲相觸逆。）
15●遘、逢、遇、遻，見也。（行而相值，卽見。○遘音構。逆音悟。）
15●顯、昭、覲、釗、覿，見也。（顯、昭，明見也。《逸書》曰：“釗我周王。”○釗，之遙切。）
15●監、瞻、臨、涖、覜、相，視也。（皆謂察視也。○監音鑒。涖音利，覜音跳。）
15●鞠、訩、溢，盈也。（《詩》曰：“降此鞠訩”。）
15●孔、魄、哉、延、虛、無、之、言，間也。（孔穴、延、魄、虛、無皆有間隙。餘未詳。）
15●瘞、幽、隱、匿、蔽、竄，微也。（微謂逃藏也。《左傳》曰：“其徒微之。”是也。○瘞，於計切。匿，女力切。）
15●訖、徽、妥、懷、安、按、替、戾、底、廢、尼、定、曷、遏，止也。（妥者，坐也。懷者，至也。按，抑，按也。替、廢皆止住也。戾、底義見《詩》。《國語》曰：“戾久將底。”《孟子》曰：“行或尼之。”今以逆相止爲遏。徽未詳。○妥，他果切。遏，烏曷切。）
16●豫、射，厭也。（《詩》曰：“服之無斁。”豫未詳。○射音亦。）
16●烈、績，業也。（謂功業也。）
16●績、勳，功也。（謂功勞也。）
16●功、績、質、登、平、明、考、就，成也。（功績皆有成。《詩》曰：“質爾民人。”《禮記》曰：“年穀不登。”《穀梁傳》曰：“平者成也。”事有分明，亦成濟也。）
16●梏、梗、較、頲、庭、道，直也。（梏、梗、較、頲、皆正直也。《詩》曰：“旣庭且碩。”頲道無所屈。○梏音穀。較音角。頲，他頂切。）
16●密、康，靜也。（皆安靜也。）
16●豫、寧、綏、康、柔，安也。（皆見《詩》、《書》。）
16●平、均、夷、弟，易也。（皆謂易直。）
16●矢，弛也。（弛，放。）
16●弛，易也。（相延易。○矢、弛並音尸紙切。）
16●希、寡、鮮，罕也。（罕亦希也。）
16●鮮，寡也。（謂少。○鮮。息淺切。）
16●酬、酢、侑，報也。（此通謂相報答，不主於飲酒。○酢音昨。）
16●毗劉，暴樂也。（謂樹木葉缺落，蔭疏爆樂，見《詩》。○暴音剝。樂音洛。）
16●覭髳，茀離也。（謂草木之叢茸翳薈也。茀離卽彌離，彌離猶蒙蘢耳。孫叔然字別爲義，失矣。○覭音陌。髳音蒙。）
17●蠱、謟、貳，疑也。（蠱惑有貳心者，皆疑也。《左傳》曰：“天命不謟。○謟音縚。）
17●楨、翰、儀，榦也。（《詩》曰：“維周之翰。”儀錶亦體榦也。）
17●弼、棐、輔、比，俌也。（《書》曰：“天威棐忱。”《易》曰：“比，輔也。”俌猶輔也。○棐音匪。比，毗志切。俌音甫。）
17●疆、界、邊、衛、圉，垂也。（疆埸、竟界、邊旁、營衛、守圉，皆在外垂也。《左傳》曰：“聊以固吾圉也。”○圉音語。）
17●昌、敵、彊、應、丁，當也。（書曰：“禹拜昌言。”彊者，好與物相當值。）
17●浡、肩、搖、動、蠢、迪、俶、厲，作也。（浡然，興作貌。蠢，動作。《公羊傳》曰：“俶甚也。”《穀梁傳》曰：“始厲樂矣。”肩見《書》。迪未詳。）
17●玆、斯、咨、呰、已，此也。（呰、已皆方俗異語。○呰音紫。）
17●嗟、咨，𨲠也。（今河北人云𨲠歎。音兔置。○𨲠音嗟。）
17●閑、狎、串、貫，習也。（串，厭串；貫，貫忕也，今俗語皆然。○串，五患切。貫音慣。）
18●曩、塵、佇、淹、留，久也。（塵垢、佇企、淹滯皆稽久。）
18●逮、及、暨，與也。（《公羊傳》曰：“會及暨皆與也。”逮亦及也。）
18●騭、假、格、陟、躋、登，陞也。（《方言》曰：魯衛之間曰騭，梁益曰格。《禮記》曰：“天王登遐。”《公羊傳》曰：“躋者何？陞也。”○騭音質。假音遐。）
18●揮、盝、歇、涸，竭也。（《月令》曰：“無漉陂池。”《國語》曰：“水涸而成梁。”揮振去水亦爲竭。歇，通語。○涸音鶴。）
18●挋、拭、刷，清也。（振訊、抆拭、掃刷，皆所以爲絜清。挋音振。刷，所劣切。）
18●鴻、昏、於、顯、間，代也。（鴻雁知運代。昏主代明，明亦代昏，顯卽明也。間錯亦相代。於義未詳。○於音烏。間音澗。）
18●饁、饟，饋也。（《國語》曰：“其妻饁之。”○饁音葉。饟音餉。饋音櫃。）
18●遷、運，徙也。（今江東通言遷徙。）
18●秉、拱，執也。（兩手持爲拱。）
18●廞、熙，興也。（《書》曰：“庶績鹹熙。”廞見《周官》。○廞，許金切。）
18●衛、蹶、假，嘉也。（《詩》曰：“《假樂》，嘉成王也。”餘未詳。○蹶，居衛切。假音暇。）
18●廢、稅、赦，舍也。（《詩》曰：“召伯所稅。”舍，放置。○舍音舍。）
19●棲遲、憩、休、苦、㕟、齂、呬，息也。（棲遲、遊息也。苦勞者，宜止息。憩見《詩》。㕟、齂、呬皆氣息貌。今東齊呼息爲呬也。○憩，去例切。㕟，苦怪切。齂，詞戒切。呬，許四切。）
19●供、峙、共，具也。（皆謂備具。○峙，直紀切。供音恭。）
19●𢜮、憐、惠，愛也。（𢜮，韓鄭語，今江東通呼爲憐。○音某。）
19●娠、蠢、震、戁、妯、騷、感、訛、蹶，動也。（娠猶震也。《詩》曰：“憂心且妯”，“無感我帨兮”，“或寢或訛”。蠢、戁、騷、蹶皆搖動貌。○娠音振。妯音抽。）
19●覆、察、副，審也。（覆校、察視、副長皆所爲審諦。）
19●契、滅、殄，絕也。（今江東呼刻斷物爲契斷。○契，苦結反。）
19●郡、臻、仍、迺、侯，乃也。（乃卽乃。餘未詳。）
19●迪、繇、訓，道也。（義皆見《詩》、《書》。○繇音由。）
19●僉、咸、胥，皆也。（東齊曰胥，見《方言》。○僉，七廉切。）
19●育、孟、耆、艾、正、伯，長也。（育、養亦爲長，正、伯皆官長。○長，丁丈反。）
19●艾，歷也。（長者多更歷。）
20●歷(厤)、秭、算，數也。（歷(厤)，歷(厤)數也。今以十億爲秭。《論語》云：“何足算也。”○秭音姊。算音筭。）
20●歷，傅也。（傅近。○歷音厤。）
20●艾、歷、覛、胥，相也。（覛謂相視也。《公羊傳》曰：“胥盟者何？相盟也。”艾、曆未詳。○覛音脈。）
20●乂、亂、靖、神、弗、淈，治也。（《論語》曰：“予有亂臣十人。”淈，《書》敘作汨，音同耳。神，未詳。餘見《詩》、《書》。○淈音骨。）
20●頤、艾、育，養也。（汝潁梁宋之間曰艾，《方言》雲。）
20●汱、渾、隕，墜也。（汱、渾皆水落貌。○汱，姑犬切。渾，故本切。）
20●際、接、翜，捷也。（捷謂相接續也。○翜，所甲切。）
20●毖、神、溢，慎也。（神未詳。餘見《詩》、《書》。○毖音袐。）
20●鬱陶、繇，喜也。（《孟子》曰：“郁陶思君。”《禮記》曰：“人喜則斯陶，陶斯詠，詠斯猶。”猶卽繇也。古今字耳。○繇音由。）
20●馘、穧，獲也。（今以獲賊耳爲馘，獲禾爲穧。並見《詩》。○馘，古獲切。穧，才細切。）
20●阻、艱，難也。（皆險難。○難，乃旦切。）
20●剡、㗉，利也。（詩曰：“以我剡耜。”○剡，羊冉切。㗉音略。）
20●允、任、壬，佞也。（《書》曰：“而難任人。”允信者，佞人似信。壬猶任也。○任，壬林切。）
21●俾、拼、抨，使也。（皆謂使令。見《詩》。）
21●俾、拼、抨、使，從也。（四者又爲隨從。○拼，北萌切。抨，烹。）
21●儴、仍，因也。（皆謂因緣。○儴音穰。）
21●董、督，正也。（皆謂御正。）
21●享，孝也。（享祀，孝道。）
21●珍、享，獻也。（珍物宜獻。《穀梁傳》曰：“諸侯不享覲。”。）
21●縱、縮，亂也。（縱放、掣縮，皆亂法也。）
21●探、篡、俘，取也。（《書》曰：“俘厥寶玉。”篡者，奪取也。探者，摸取也。○探音貪。篡，初患切。俘音孚。）
21●徂、在，存也。（以徂爲存，猶以亂爲治，以曩爲曏，以故爲今。此皆詁訓義有反覆旁通，美惡不嫌同名。）
21●在、存、省、士，察也。（《書》曰：“在璿璣玉衡。”士，理官，亦主聽察。存卽在。）
21●烈、枿，餘也。（晉衛之間曰蘖，陳鄭之間曰烈。○枿，五割反。）
21●迓，迎也。（《公羊傳》曰：“跛者迓跛者。”。）
21●元、良，首也。（《左傳》曰：“狄人歸先軫之元。”良，未聞。）
21●薦、摯，臻也。（薦，進也。摯，至也。故皆爲臻至也。○薦，曹練切。）
22●賡、揚，續也。（《書》曰：“乃賡載歌。”揚，未詳。○賡，古孟切。）
22●祔、祪，祖也。（祔，付也。付新死者於祖廟。祪，毀廟主。○祪音鬼。）
22●卽，尼也。（卽猶今也。尼者近也。《尸子》曰：“悅尼而來遠。”○尼，女乙切。）
22●尼，定也。（尼者止也，止亦定。）
22●邇、幾、暱，近也。（暱，親近也。○幾音機。暱，女乙切。）
22●妥、安，坐也。（《禮記》曰：“妥而後傳命。”○妥，他可切。）
22●貉、縮，綸也。（綸者繩也，謂牽縛縮貉之。今俗語亦然。○貉音陌。）
22●貉、嗼、安，定也。（皆靜定。見《詩》。○嗼音莫。）
22●伊，維也。（發語辭。）
22●伊、維，侯也。（《詩》曰：“侯誰在矣。”互相訓。）
22●時、寔，是也。（《公羊傳》曰：“寔來者何？是來也。”○寔音石。）
22●卒、猷、假、輟，已也。（猷、假,未詳。○卒，子恤切。輟，丁劣切。）
22●求、酋、在、卒、就，終也。（《詩》曰：“嗣先公爾酋矣。”成就亦終也。其餘未詳。○酋，在由切。）
22●崩、薨、無祿、卒、徂落、殪，死也。（古者死亡，尊卑同稱耳，故《尚書》堯曰“徂落”，舜曰“陟方乃死”。○薨，呼弘切。殪，於計切。）

23●釋言第二
23●殷、齊，中也。（《書》曰：“以殷仲春。”《釋地》曰：“岠齊州以南。”。）
23●斯、誃，離也。（齊、陳曰斯。誃，見《詩》。○誃音侈。）
23●謖、興，起也。（《禮記》曰：“尸謖。”○謖，所六切。）
23●還、復，返也。（○還音旋。）
23●宣、徇，徧也。（皆周徧也。○徇，辭峻切。）
23●馹、遽，傳也。（皆傳車驛馬之名。○馹音日。傳，張戀切。）
23●蒙、荒，奄也。（奄，奄覆也。皆見《詩》。）
23●告、謁，請也。（皆求請也。○告音穀。）
23●肅、噰，聲也。（《詩》曰：“肅噰和鳴。”。）
23●格、懷，來也。（《書》曰：“格，爾來庶。”懷，見《詩》。）
23●畛、厎，致也。（皆見《詩傳》。）
23●恀、怙，恃也。（今江東呼母爲恀，音是。）
23●律、遹，述也。（皆敍述也，方俗語耳。）
23●俞、畣，然也。（《禮記》曰：“男唯女俞。”畣者，應也，亦爲然。○畣音答。）
24●豫、臚，敘也。（皆陳敘也。）
24●庶幾，尚也。（《詩》曰：“不尚息焉。”。）
24●觀、指，示也。（《國語》曰：“且觀之兵。”。）
24●若、惠，順也。（《詩》曰：“惠然肯來。”。）
24●敖、幠，傲也。（《禮記》曰：“無幠，無敖。”傲，慢也。○傲，五報切。幠，好吾切。）
24●幼、鞠，稚也。（《書》曰：“不念鞠子哀。”。）
24●逸、諐，過也。（書曰：“汝則有逸罰。”○諐音懋。）
24●疑、休，戾也。（戾，止也。疑者亦止。）
24●疾、齊，壯也。（壯，壯事，謂速也。齊亦疾。）
24●悈、褊，急也。（皆急狹。○悈，紀力切。褊，必淺切。）
24●貿、賈，市也。（《詩》曰：“抱布貿絲。”○賈音古。）
24●厞、𨹟，隱也。（《禮記》曰：“厞用席。”《書》曰：“揚側𨹟。”○厞，符佛切。）
24●遏、遾，逮也。（東齊曰遏，北燕曰遾，皆相及逮。○遾音誓。）
24●征、邁，行也。（《詩》曰：“王於出征。”邁亦行。）
24●圮、敗，覆也。（謂毀覆。○圮，彼美反。）
24●荐、原，再也。（《易》曰：“水荐至。”今呼重蠶爲𧔞。○荐音賤。）
24●憮、敉，撫也。（憮，愛撫也。敉義見《書》。○撫音武。）
25●臞、脙，瘠也。（齊人謂瘠瘦爲脙。○臞音衢。脙音求。）
25●桄、熲，充也。（皆充盛也。○熲，俱永反。）
25●屢、暱，亟也。（親暱者亦數，亟亦數也。○亟，虛記切。）
25●靡、罔，無也。
25●爽，差也。爽，忒也。（皆謂用心差錯，不專一。○差，初加切。）
25●佴，貳也。（佴次爲副貳。○佴，而志切。）
25●劑、翦，齊也。（南方人呼翦刀爲劑刀。○劑，卽隨切。）
25●饙、餾，稔也。（今呼飯爲饙，饙熟爲餾。○饙音分。餾，力又切。）
25●媵、將，送也。（《左傳》曰：“以媵秦穆姬。”《詩》曰：“遠於將之。”○媵，以正切。）
25●作、造，爲也。
25●餥、餱，食也。（《方言》云：“陳楚之間相呼食爲餥。”○餥音非。餱音候呼或作同。）
25●鞫、究，窮也。（皆窮盡也。見《詩》。）
25●滷、矜、鹹，苦也。（滷，苦地也。可矜憐者亦辛苦。苦卽大鹹。）
25●干、流，求也。（詩曰：“左右流之。”。）
25●流，覃也。覃，延也。（皆謂蔓延相被及。）
25●佻，偷也。（謂苟且。○佻音挑。）
25●潛，深也。潛、深，測也。（測亦水深之別名。）
26●穀、鞠，生也。（《詩》曰：“穀則異室。”。）
26●啜，茹也。（啜者，拾食。○茹，如庶切。）
26●茹、虞，度也。（皆測度也。《詩》曰：“不可以茹。”○度音鐸。）
26●試、式，用也。（皆見《詩》、《書》。）
26●誥、誓，謹也。（皆所以約勤謹戒眾。）
26●競、逐，彊也。（皆自勉彊。○彊，巨丈反。）
26●禦、圉，禁也。（禁制。）
26●室、薶，塞也。（謂塞孔穴。○窒，豬乙切。）
26●黼、黻，彰也。（黼文如斧，黻文如兩已相背。○黼音甫。黻音弗。）
26●膺、身，親也。（謂躬親。）
26●愷悌，發也。（發，發行也。《詩》曰：“齊子愷悌。”。）
26●髦士，官也。（取俊士，令居官。）
26●畯，農夫也。（今之嗇夫是也。○畯音俊。）
26●蓋、割，裂也。（蓋，未詳。）
26●邕、支，載也。（皆方俗語，亦未詳。）
26●諈諉，累也。（以事相屬累爲諈諉。○諈，竹睡切。累，劣僞切。諉，女諈切。）
26●漠、察，清也。（皆清明。）
26●庇、庥，廕也。（今俗語呼樹蔭爲庥。）
26●穀、履，祿也。（《書》曰：“旣富方穀。”《詩》曰：“福履將之。”。）
27●履，禮也。（禮可以履行，見《易》。）
27●隱，占也。（隱度。）
27●逆，迎也。
27●憯，曾也。（發語辭。見《詩》。○憯音慘。）
27●增，益也。（今江東通言增。）
27●窶，貧也。（謂貧陋。○窶求矩切。）
27●薆，隱也。（謂隱蔽。○薆音愛。）
27●僾，唈也。（嗚唈短氣，皆見《詩》。○僾音愛。唈，烏合切。）
27●基，經也。（基業所以自經營。）
27●基，設也。（亦爲造設。）
27●祺，祥也。（謂徵祥。）
27●祺，吉也。（《書》曰：“肇牽車牛。”。）
27●挾，藏也（祥吉之先見。）
27●兆，域也。（謂塋界。）
27●肇，敏也。。（今江東通言挾。○挾音葉。）
27●浹，徹也。（謂沾徹。○浹音接。）
27●替，廢也。替，滅也。（亦爲滅絕。）
27●速，徵也。徵，召也。（《易》曰：“不速之客。”。）
27●琛，寶也。（《詩》曰：“來獻其琛。”○琛，敷金切。）
27●探，試也。（刺探嘗試。）
27●髦，選也。（俊士之選。）
27●髦，俊也。（士中之俊，如毛中之髦。）
27●俾，職也。（使供職。）
27●紕，飾也。（謂緣飾，見《詩》。○紕音備。）
28●淩，栗也。（淩懅戰慄。○淩音淩。）
28●栗，慼也。（戰慄者憂慼。）
28●蠲，明也。（蠲，清明貌。）
28●茅，明也。（《左傳》曰：“前茅慮無。”。）
28●明，朗也。
28●猷，圖也。（《周官》曰“以猷鬼神祗”，謂圖畫。）
28●猷，若也。（《詩》曰：“實命不猷。”。）
28●偁，舉也。（《書》曰：“偁爾戈。”。）
28●稱，好也。（物稱人意亦爲好。）
28●坎、律，銓也。（《易•坎卦》主法。法律皆所以銓量輕重。）
28●矢，誓也。（相約誓。）
28●舫，舟也。（並兩船。）
28●泳，遊也。（潛行遊水底。）
28●迨，及也。（東齊曰迨。）
28●冥，幼也。（幼稚者冥昧。）
28●降，下也。
28●傭，均也。（齊等。○傭，敕容切。）
28●彊，暴也。（彊梁淩暴。）
28●宨，肆也。（輕宨者，好放肆。）
28●肆，力也。（肆，極力。）
28●俅，戴也。（《詩》曰：“載弁俅俅。”。）
28●瘞，幽也。（幽亦薶也。）
28●氂，罽也。（毛氂所以爲罽。○氂音離。罽音計。）
28●烘，燎也。（燒燎。）
28●煁，烓也。（今之三隅灶。見《詩》。○燎音料。煁，市針切。烓，頃。）
29●陪，朝也。（陪位爲朝。）
29●康，苛也。（謂苛刻。○苛音何。）
29●樊，藩也。（謂藩籬。）
29●賦，量也。（賦稅所以評量。）
29●粻，糧也。（今江東通言粻。）
29●庶，侈也。（庶者眾多爲奢侈。）
29●庶，幸也。（庶幾僥倖。）
29●築，拾也。（謂拾掇。○築音竹。）
29●奘，駔也。（今江東呼大爲駔，駔猶粗也。○奘，徂朗切。駔音租。）
29●集，會也。
29●舫，泭也。（水中𥴖筏。○泭音孚。）
29●洵，均也。（謂調均。）
29●洵，龕也。（未詳。）
29●逮，遝也。（今荊楚人皆雲遝。○遝音遝。）
29●是，則也。（是事可法則。）
29●畫，形也。（畫者爲形象。）
29●賑，富也。（謂隱賑富有。○賑，之忍反。）
29●局，分也。（謂分部。○分，部問切。）
29●懠，怒也。（《詩》曰：“天之方懠。”音薺。）
29●僁，聲也。（謂聲音。○僁音屑。）
29●葵，揆也。（《詩》曰：“天子葵之。”。）
29●揆，度也。（商度。○度，徒各切。）
29●逮，及也。
29●惄，饑也。（惄然饑意。）
29●眕，重也。（謂厚重，見《左傳》。○眕，之忍切。）
29●獵，虐也。（淩獵暴虐。）
30●土，田也。（別二名。）
30●戍，遏也。（戍守所以止寇賊。）
30●師，人也。（謂人眾。）
30●硈，鞏也。（硈然堅固。○硈，苦角切。）
30●棄，忘也。
30●囂，閑也。（囂然，閒暇貌。○囂，丘力切。）
30●謀，心也。（謀慮以心。）
30●獻，聖也。（諡法曰：“聰明睿智曰獻。”。）
30●裏，邑也。（謂邑居。）
30●襄，除也。（《詩》曰：“不可襄。”。）
30●振，古也。（《詩》曰：“振古如茲。”猶雲久若此。）
30●懟，怨也。（○懟音隊。）
30●縭，介也。（縭者，系。介猶閡。○縭音離。）
30●號，謼也。（今江東皆言謼。○號音毫。謼，火胡切。）
30●凶，咎也。
30●苞，稹也。（今人呼物叢緻者爲稹。）
30●逜，寤也。（相於寤。○逜音寤。）
30●顁，題也。（題，額也。《詩》曰：“麟之定。”○顁，了佞切。）
30●猷、肯，可也。（《詩》曰：“猷來無棄。”肯，今通言。）
30●務，侮也。（《詩》曰：“外禦其侮。”。）
30●貽，遺也。（相歸遺。○遺，唯季切。）
30●貿，買也。（廣二名。）
30●賄，財也。
30●甲，狎也。（謂習狎。）
30●菼，騅也。（《詩》曰：“毳衣如菼。”菼草色如騅，在青白之間。）
30●菼，薍也。（菼，他敢切。薍，五患切。）
31●粲，餐也。（今河北人呼食爲餐。○餐音孫。）
31●渝，變也。（謂變易。）
31●宜，肴也。（《詩》曰：“與子宜之。”。）
31●夷，悅也。（《詩》曰：“我心則夷。”。）
31●顛，頂也。（頭上。）
31●耋，老也。（八十爲耋。○耋音迭。）
31●輶，輕也。（《詩》曰：“德輶如毛。”○輶，酋。）
31●俴，淺也。（《詩》曰：“小戎俴。”○俴音踐。）
31●綯，絞也。（糾絞繩索。○綯音陶。）
31●訛，化也。（《詩》曰：“四國是訛。”。）
31●跋，躐也。（《詩》曰：“狼跋其胡。”。）
31●疐，跲也。（《詩》曰：“載疐其尾。”○躐音獵。疐音致。跲，其葉切。）
31●烝，塵也。（人眾所以生塵埃。）
31●戎，相也。（相佐助。）
31●飫，私也。（宴飲之私。）
31●孺，屬也。（謂親屬。）
31●幕，暮也。（幕然暮夜。）
31●煽，熾也。（煽義見《詩》。）
31●熾，盛也。（互相訓。）
31●柢，本也。（謂根本。○柢音帝。）
31●窕，閒也。（窈窕閒隙。○閒音閑。）
31●淪，率也。（相率使。）
31●罹，毒也。（憂思慘毒。）
31●檢，同也。（模範同等。）
31●郵，過也。（道路所經過。）
32●遜，遯也。（謂逃去。）
32●斃，踣也。（前覆。）
32●僨，僵也。（卻偃。○斃音弊。踣，蒲北切。僨音糞。僵音薑。）
32●畛，殄也。（謂殄絕。）
32●曷，盍也。（盍，何不。）
32●虹，潰也。（謂潰敗。○潰音會。）
32●隌，闇也。（隌然，冥貌。○隌音唵。闇音隌。）
32●䵑，膠也。（膠，黏。○䵑，女乙切。）
32●孔，甚也。厥，其也。戛，禮也。（謂常禮。）
32●闍，台也。（城門台。○闍音都。）
32●囚，拘也。（謂拘執。）
32●攸，所也。展，適也。（得自申展，皆適意。）
32●鬱，氣也。（鬱然，氣出。）
32●宅，居也。
32●休，慶也。
32●祈，叫也。（祈，祭者叫呼而請事。）
32●濬、幽，深也。（濬亦深也。）
32●哲，智也。
32●弄，玩也。
32●尹，正也。（謂官正也。）
32●皇、匡，正也。（詩曰：“四國是皇。”。）
32●服，整也。（服禦之令齊整。）
32●聘，問也。（見《穀梁傳》。）
32●愧，慙也。
32●殛，誅也。（《書》曰：“鯀則殛死。”○殛，紀力切。）
33●克，能也。翌，明也。（《書》曰：“翌日乃瘳。”。）
33●訩，訟也。（言訩譊。）
33●晦，冥也。（冥，亡定切。）
33●奔，走也。
33●逡，退也。（《外傳》曰：“已復於事而逡。”）
33●疐，僕也。（頓躓倒僕。○僕音赴。）
33●亞，次也。
33●諗，念也。（相思念。○諗音沈。）
33●屆，極也。（有所限極。）
33●弇，同也。（《詩》曰：“奄有龜蒙。”。）
33●弇，蓋也。（謂覆蓋。）
33●恫，痛也。（《詩》曰：“神罔時恫。”。）
33●握，具也。（謂備具。）
33●振，訊也。（振者奮迅。）
33●鬩，恨也。（相怨狼。○鬩，呼曆切。）
33●越，揚也。（謂發揚。）
33●對，遂也。（詩曰：“對揚王休。”。）
33●燬，火也。（《詩》曰：“王室如燬。”燬，齊人語。○燬音毀。）
33●懈，怠也。
33●宣，緩也。（謂寬緩。）
33●遇，偶也。（偶爾相值遇。）
33●曩，曏也。（《國語》曰：“曩而言戲也。”。）
33●偟，暇也。（《詩》曰：“不遑啟處。”○偟音皇。）
33●宵，夜也。
33●懊，忨也。（謂愛忨。）
33●愒，貪也。（謂貪羨。○懊，烏報切。忨，五館切。愒，苦蓋切。）
34●榰，柱也。（相榰柱。○支音枝。柱音注。）
34●裁，節也。
34●竝，併也。（《詩》曰：“並坐鼓瑟。”。）
34●卒，旣也。（旣，已。）
34●慒，慮也。（謂謀慮也。○慒音囚。）
34●將，資也。（謂資裝。）
34●黹，紩也。（今人呼縫紩衣爲黹。○黹，致恥切。紩音秩。）
34●遞，迭也。（更迭。）
34●矧，況也。（譬況。）
34●廩，廯也。（或說雲卽倉廩，所未詳。○廯，息淺切。）
34●逭，逃也。（亦見《禮記》。○逭音換。）
34●訊，言也。（相問訊。）
34●間，俔也。（《左傳》謂之諜，今之細作也。○間，諫。俔，胡典切。）
34●沄，沆也。（水流漭沆。○沄音雲。沆，胡黨切。）
34●干，扞也。（相扞衛。）
34●趾，足也。（足，腳。）
34●䠊，刖也。（斷足。○䠊，扶味切。）
34●襄，駕也。（《書》曰：“懷山襄陵。”。）
34●忝，辱也。
34●燠，暖也。（今江東通言燠。○燠，於六切。）
34●塊，堛也。（土塊也。《外傳》曰：“枕凷以堛。”○堛，孚逼切。）
34●將，齊也。（謂分齊也。《詩》曰：“或肆或將。”○齊，才細切。）
34●餬，饘也。（糜也。）
34●啟，跪也。（小跪。）
34●矏，密也。（謂緻密。○矏，武延切。）
34●開，辟也。（《書》曰：“辟四門。”。）
34●袍，襺也。（《左傳》曰：“重襺衣裘。”○襺，吉典切。）
35●障，畛也。（謂壅障。）
35●靦，姡也。（面姡然。○姡音滑。）
35●鬻，糜也。（淖糜。○鬻，之六切。）
35●舒，緩也。（謂遲緩。）
35●翿，纛也。（今之羽葆幢。）
35●纛，翳也。（舞者所以自蔽翳。○翿，徒刀切。纛，徒到切。）
35●隍，壑也。（城池空者爲壑。）
35●芼，搴也。（謂拔取菜。）
35●典，經也。
35●威，則也。（威儀可法則。）
35●苛，妎也。（煩苛者多嫉妎。○妎，胡計切。）
35●芾，小也。（芾者，小貌。○芾音貝。）
35●迷，惑也。
35●狃，復也。（狃忕復爲。○狃，女九切。復，扶又切。）
35●逼，迫也。
35●般，還也。（《左傳》曰：“般馬之聲。”○般音班。還音旋。）
35●班，賦也。（謂布與。）
35●濟，渡也。
35●濟，成也。
35●濟，益也。（所以廣異訓，各隨事爲義。）
35●緡，綸也。（《詩》曰：“維絲伊緡。”緡，繩也，江東謂之綸。○緡音民。）
35●辟，歷也。（未詳。）
35●漦，盝也。（漉漉出涎沬。○辟，婢亦切。漦，仕其切。）
35●寬，綽也。（謂寬裕也。）
35●袞，黻也。（袞衣有黻文。）
35●華，皇也。（《釋草》曰：“葟，華榮。○華，胡瓜切。）
35●昆，後也。（謂先後。方俗語。）
36●彌，終也。（終竟也。）

36●釋訓第三
36●明明、斤斤，察也。（皆聰明鑒察。○斤，居覲反。）
36●條條、秩秩，智也。（皆智思深長。○條，由。）
36●穆穆、肅肅，敬也。（皆容儀謹敬。）
36●諸諸、便便，辯也。（皆言辭辯給。○便，婢綿反。）
36●肅肅、翼翼，恭也。（皆恭敬。）
36●廱廱、優優，和也。（皆和樂。○廱，於容反。）
36●兢兢、憴憴，戒也。（皆戒慎。）
36●戰戰、蹌蹌，動也。（皆恐動趨步。）
36●晏晏、溫溫，柔也。（皆和柔。）
36●業業、翹翹，危也。（皆縣危。）
36●惴惴、憢憢，懼也。（皆危懼。○惴，之瑞反。憢，許堯反。）
36●番番、矯矯，勇也。（皆壯勇之貌。○番，波。矯，居兆反。）
37●桓桓、烈烈，威也。（皆嚴猛之貌。）
37●洸洸、赳赳，武也。（皆果毅之貌。）
37●藹藹、濟濟，止也。（皆賢士盛多之容止。○藹，烏害反。濟，子禮反。）
37●悠悠、洋洋，思也。（皆憂思。○思，賜。）
37●蹶蹶、踖踖，敏也。（皆便速敏捷。○踖，夕。）
37●薨薨、增增，眾也。（皆眾夥之貌。）
37●烝烝、遂遂，作也。（皆物盛興作之貌。）
37●委委、佗佗，美也。（皆佳麗美豔之貌。○佗，陀。）
37●忯忯、惕惕，愛也。（《詩》云：“心焉惕惕。”《韓詩》以爲悅人，故言愛也。忯忯未詳。○忯，徒啟反。）
37●偁偁、格格，舉也。（皆舉持物。）
37●蓁蓁、孽孽，戴也。（皆頭戴物。）
37●懕懕、媞媞，安也。（皆好人安詳之容。○懕，於古反。媞，題。）
37●祁祁、遲遲，徐也。（皆安徐。）
37●丕丕、簡簡，大也。（皆多大。）
37●存存、萌萌，在也。（萌萌，未見所出。）
38●懋懋、慔慔，勉也。（皆自勉強。○懋，茂。慔，暮。）
38●庸庸、慅慅，勞也。（皆劬勞也。○慅，蚤。）
38●赫赫、躍躍，迅也。（皆盛疾之貌。○赫音釋。）
38●綽綽、爰爰，緩也。
38●坎坎、墫壿，喜也。（皆鼓舞歡喜。○壿，七旬反。）
38●瞿瞿、休休，儉也。（皆良士節儉。○瞿，居其反。）
38●旭旭、蹻蹻，憍也。（皆小人得志憍蹇之貌。○蹻，巨虐反。憍，嬌人反。）
38●夢夢、忳忳，亂也。（皆闇亂。○夢，亡工反。忳，之閏反。）
38●懪懪、邈邈，悶也。（皆煩悶。○懪，雹。）
38●儚儚、洄洄，惛也。（皆迷惛。○儚，亡崩反。）
38●版版、蕩蕩，僻也。（皆邪僻。）
38●爞爞、炎炎，薰也。（皆旱熱薰灸人。○爞音同。）
38●居居、究究，惡也。（皆相憎惡。）
38●仇仇、敖敖，傲也。（皆傲慢賢者。○敖，五高反。傲，五耗反。）
39●佌佌、瑣瑣，小也。（皆才器細陋。○佌音此。）
39●悄悄、慘慘，慍也。（皆賢人愁恨。）
39●痯痯、瘐瘐，病也。（皆賢人失志，懷憂病也。○痯，管。瘐，羊主反。）
39●殷殷、惸惸、忉忉、慱慱、欽欽、京京、忡忡、惙惙、怲怲、弈弈，憂也。（此皆作者歌事以詠心憂。○惸，瓊。慱，團。怲，柄。）
39●畇畇，田也。（言墾辟也。○畇音巡。）
39●畟畟，耜也。（言嚴利。○畟，楚力反。）
39●郝郝，耕也。（言土解。○郝，釋。）
39●繹繹，生也。（言種調。）
39●穟穟，苗也。（言茂好也。○穟音遂。）
39●緜緜，穮也。（言芸精。○穮，方遙反。）
39●挃挃，穫也。（刈禾聲。○挃，丁秩反。穫，戶郭反。）
39●栗栗，眾也。（積聚緻。）
39●溞溞，淅也。（洮米聲。○溞，蘇刀切。淅音錫。）
39●烰烰，烝也。（氣出盛。）
39●俅俅，服也。（謂戴弁服。）
39●峨峨，祭也。（謂執圭璋助祭。）
39●鍠鍠，樂也。（鐘鼓音。○鍠音黃。）
39●穰穰，福也。（言饒多。）
40●子子孫孫，引無極也。（世世昌盛長無窮。）
40●顒顒、卬卬，君之德也。（道人君者之德望。）
40●丁丁、嚶嚶，相切直也。（丁丁，砍木聲。嚶嚶，兩鳥鳴，以喻朋友切磋相正。○丁音爭。）
40●藹藹、萋萋，臣盡力也。（梧桐茂，賢士眾，地極化，臣竭忠。）
40●噰噰、喈喈，民協服也。（鳳凰應德鳴相和，百姓懷附興頌歌。○盡，苦忍切。喈音皆。）
40●佻佻、契契，愈遐急也。（賦役不均，小國困竭。賢人憂歎，遠益急切。○佻，敕料。契，苦結反。）
40●宴宴、粲粲，尼居息也。（盛飾宴安，近處優閑。○尼，女乙切。）
40●哀哀、淒淒，懷報德也。（悲苦征役，思所生也。）
40●儵儵、嘒嘒，罹禍毒也。（悼王道穢塞，羨蟬鳴自得，傷已失所，遭讒賊。○儵，徒的。嘒，呼惠。）
40●晏晏、旦旦，悔爽忒也。（傷見絕棄，恨士失也。）
41●皋皋、琄琄，剌素食也。（譏無功德，尸寵祿也。○琄，胡大反。刺，七賜反。）
41●懽懽、愮愮，憂無告也。（賢者憂懼，無所訴也。○懽音貫。愮音遙。）
41●憲憲、洩洩，制法則也。（佐興虐政，設教令也。）
41●謔謔、謞謞，崇讒慝也。（樂禍助虐，增譖惡也。○謞，虛各切。）
41●翕翕、訿訿，莫供職也。（賢者陵替奸黨熾，背公恤私曠職事。○訿，子氏切。）
41●速速、蹙蹙，惟逑鞫也。（陋人專祿國侵削，賢士永哀念窮迫。）
41●抑抑，密也。（威儀審諦。）
41●秩秩，清也。（德音清泠。）
41●甹夆，掣曳也。（謂牽拕。○甹，普經切。夆，芳逢切。掣，充泄切。）
41●朔，北方也。（謂幽朔。）
41●不俟，不來也。（不可待，是不復來。）
41●不遹，不蹟也。（言不循軌跡也。○遹，聿。）
41●不徹，不道也。（徹亦道也。）
41●勿念，勿忘也。（勿念，念也。）
41●萲、諼，忘也。（義見《伯兮》、《考槃》詩。○萲、諼音喧。）
42●每有，雖也。（《詩》曰：“每有良朋。”辭之雖也。）
42●饎，酒食也。（猶今雲饎饌，皆一語而兼通。）
42●舞、號，雩也。（雩之祭，舞者籲嗟而請雨。○雩音於。）
42●暨，不及也。（《公羊傳》曰：“及，我欲之，暨，不得巳。”暨，不得已，是不得及。○暨音忌。）
42●蠢，不遜也。（蠢動爲惡，不謙遜也。）
42●如切如磋，道學也。（骨象須切磋而爲器，人須學問以成德。）
42●如琢如磨，自修也。（玉石之被琢磨，猶人自修飾。）
42●瑟兮僴兮，恂栗也。（恒戰竦。）
42●赫兮烜兮，威儀也。（貌光宣。）
42●有斐君子，終不可諼兮。（斐，文貌。）
42●道盛德至，善民之不能忘也。（常思詠。○僴音限。烜音喧。）
42●旣微且尰。骭瘍爲微，腫足爲尰。（骭，腳脛。瘍，瘡也。○尰，詩勇切。骭音莧。瘍音羊。）
43●是刈是濩。濩，煮之也。（煮葛爲絺綌。）
43●履帝武敏。武，跡也。敏，拇也。（拇跡大指處。○拇音畝。）
43●張仲孝友。（周宣王時賢臣。）
43●善父母爲孝，善兄弟爲友。
43●有客宿宿，言再宿也。有客信信，言四宿也。（再宿爲信，重言之，故知四宿。）
43●美女爲媛。（所以結好媛。○媛，於眷切。）
43●美士爲彥。（人所彥詠。）
43●其虛其徐，威儀容止也。（雍容都雅之貌。）
43●猗嗟名兮，目上爲名。（眉眼之間。○猗，於宜切。）
43●式微式微者，微乎微者也。（言至微。）
43●之子者，是子也。（斥所詠。）
43●徒禦不驚，輦者也。（步挽輦車。）
43●襢裼，肉袒也。（脫衣而見體。○襢音旦。裼音息。）
44●暴虎，徒搏也。（空手執也。）
44●馮河，徒涉也。（無舟楫。○馮音平。）
44●籧篨，口柔也。（籧篨之疾，不能俯。口柔之人，視人顏色，常亦不伏，因以名雲。○籧音渠，篨音除，。）
44●戚施，面柔也。（戚施之疾，不能仰。面柔之人常俯，似之，亦以名雲。）
44●誇毗，體柔也。（屈已卑身以柔順人也。○誇音誇。）
44●婆娑，舞也。（舞者之容。）
44●擗，拊心也。（謂椎胸也。○擗，婢亦。拊，撫。）
44●矜憐，憮掩之也。（撫掩猶撫拍，謂慰恤也。）
44●緎，羔裘之縫也。（縫飾羔皮之名。○緎，棫。縫，逢。）
44●殿屎，呻也。（呻吟之聲。○殿，丁練切。屎音希。）
44●幬謂之帳。（今江東亦謂帳爲幬。○幬音紬。）
44●侜張，誑也。（《書》曰：“無或侜張爲幻。”幻惑欺誑人者。○侜，張留切。）
44●誰昔，昔也。（誰，發語辭。）
44●不辰，不時也。（辰亦時也。）
44●凡曲者爲罶。（《毛詩傳》曰：“罶，曲梁也。”凡以薄爲魚笱者，名爲罶。○罶，力九切。）
45●鬼之爲言歸也。（《尸子》曰：“古者謂死人爲歸人。”。）

45●釋親第四
45●父爲考，母爲妣（《禮記》曰：“生曰父、母、妻，死曰考、妣、嬪。”今世學者從之。案《尚書》曰：“大傷厥考心”，“事厥考厥長”，“聰聽祖考之彝訓”，“如喪考妣。”《公羊傳》曰：“惠公者何？隱之考也。仲子者何？桓之母也。”《蒼頡篇》曰：“考妣延年。”《書》曰：“嬪于虞。”《書》曰：“聿嬪於京。”《周禮》有九嬪之官，明此非死生之異稱矣。其義猶今謂兄爲晜、妹爲媦，卽是此例也。○妣音比。）
45●父之考爲王父，父之妣爲王母。（如王者尊之。）
45●王父之考爲曾祖王父，王父之妣爲曾祖王母。（曾猶重也。）
45●曾祖王父之考爲高祖王父，曾祖王父之妣爲高祖王母。（高者言最在上。）
46●父之世父叔父爲從祖祖父，父之世母叔母爲從祖祖母。（從祖而別世統異故。）
46●父之晜弟先生爲世父，後生爲叔父。（世有爲嫡者，嗣世統故也。）
46●男子先生爲兄，後生爲弟。謂女子先生爲姊，後生爲妹。父之姊妹爲姑，父之從父晜弟爲從祖父，父之從祖晜弟爲族父。族父之子相謂爲族晜弟，族晜弟之子相謂爲親同姓。（同姓之親無服屬。）
47●兄之子弟之子，相謂爲從父晜弟。（從父而別。）
47●子之子爲孫，（孫猶後也。）
47●孫之子爲曾孫，（曾猶重也。）
47●曾孫之子爲玄孫，（玄者，言親屬微昧也。）
47●玄孫之子爲來孫，（言有往來之親。）
47●來孫之子爲晜孫，（晜，後也。《汲塚竹》書曰：“不窋之晜弟。”。）
47●晜孫之子爲仍孫，（仍亦重也。）
47●仍孫之子爲雲孫。（言輕遠如浮雲。）
47●王父之姊妹爲王姑，曾祖王父之姊妹爲曾祖王姑，高祖王父之姊妹爲高祖王姑，父之從父姊妹爲從祖姑，父之從祖姊妹爲族祖姑。父之從父晜弟之母爲從祖王母，父之從祖晜弟之母爲族祖王母。父之兄妻爲世母，父之弟妻爲叔母。父之從父晜弟之妻爲從祖母，父之從祖晜弟之妻爲族祖母。父之從祖祖父爲族曾王父，父之從祖祖母爲族曾王母。父之妾爲庶母。祖，王父也。晜，兄也。（今江東人通言晜。○從，並才用切。晜音昆。）
48●宗族
49●母之考爲外王父，母之妣爲外王母。母之王考爲外曾王父，母之王妣爲外曾王母。（異姓，故言外。）
49●母之晜弟爲舅，母之從父晜弟爲從舅，母之姊妹爲從母。從母之男子爲從母晜弟，其女子子爲從母姊妹。母黨。
49●母黨
49●妻之父爲外舅，妻之母爲外姑。（謂我舅者，吾謂之甥。然則亦宜呼婿爲甥。《孟子》曰：“帝館甥於二室。”是。）
49●姑之子爲甥，舅之子爲甥，妻之晜弟爲甥，姊妹之夫爲甥。（四人體敵，故更相爲甥。甥猶生也。今人相呼皆依此。）
50●妻之姊妹同出爲姨。（同出謂俱已嫁。《詩》曰：“邢侯之姨。”。）
50●女子謂姊妹之夫爲私。（《詩》曰：“譚公維私。”。）
50●男子謂姊妹之子爲出。（《公羊傳》曰：“蓋舅出。”。）
50●女子謂晜弟之子爲侄，（《左傳》曰：“侄其從姑。”。）
50●謂出之子爲離孫，謂侄之子爲歸孫，女子子之子爲外孫。女子同出，謂先生爲姒，後生爲娣。（同出謂俱嫁事一夫。《公羊傳》曰：“諸侯娶一國，二國往媵之，以侄娣從。娣者何？弟也。”此卽其義也。）
50●女子謂兄之妻爲嫂，弟之妻爲婦。（猶今言新婦是也。）
51●長婦謂稚婦爲娣婦，娣婦謂長婦爲姒婦。（今相呼先後，或雲妯娌。○侄，徒結反。姒音似。娣音第。）
51●妻党
51●婦稱夫之父曰舅，稱夫之母曰姑。姑舅在，則曰君舅、君姑；沒，則曰先舅、先姑。（《國語》曰：“吾聞之先姑。”。）
51●謂夫之庶母爲少姑，夫之兄爲兄公，（今俗呼兄鐘，語之轉耳。）
51●夫之弟爲叔，夫之姊爲女公，夫之女弟爲女妹。（今謂之女妹是也。）
51●子之妻爲婦，長婦爲嫡婦，眾婦爲庶婦。女子子之夫爲壻。壻之父爲姻，婦之父爲婚。父之党爲宗族，母與妻之党爲兄弟。父之父母、壻之父母相謂爲婚姻。兩壻相謂爲亞。（《詩》曰：“瑣瑣姻亞。”今江東人呼同門爲僚壻。）
52●婦之党爲婚兄弟，壻之党爲姻兄弟。（古者皆謂婚姻爲兄弟。）
52●嬪，婦也。（《書》曰：“嬪于虞。”。）
52●謂我舅者，吾謂之甥也。（○公音鐘。嫡音的。嬪音頻。）
52●婚姻
經四千一百三十二字
注五千四百一十六字

53●釋宮第五
53●宮謂之室，室謂之宮。（皆所以通古今之異語，明同實而兩名。）
53●牖戶之間謂之扆，（窗東戶西也。《禮》雲斧扆者，以其所在處名之。）
53●其內謂之家。（今人稱家，義出於此。扆，倚。）
54●東西牆謂之序。（所以序別內外。）
54●西南隅謂之奧，（室中隱奧之處。）
54●西北隅謂之屋漏，（《詩》曰：“尚不愧於屋漏。”其義未詳。）
54●東北隅謂之宧，（宧見《禮》，亦未詳。）
54●東南隅謂之㝔。（《禮》曰：“埽室聚㝔。” 㝔亦隱暗。宧，夷。㝔，要。）
54●柣謂之閾。（閾，門限。）
54●棖謂之楔。（門兩旁木。）
54●楣謂之梁。（門戶上橫樑。）
54●樞謂之椳。（門戶扉樞。）
54●樞達北方謂之落時。（門持樞者，或達北檼以爲固也。）
54●落時謂之𢨪（道二名也。○柣，幹結切。閾，域。楔，古黠切。樞，昌朱切。椳，於回切。𢨪音士。）
54●垝謂之坫。（在堂隅。坫，㙐也。）
54●牆謂之墉。（《書》曰：“旣勤垣墉。”。）
54●鏝謂之杇。（泥鏝。）
54●椹謂之榩。（斫木櫍也。）
54●地謂之黝。（黑飾地也。）
54●牆謂之堊。（白飾牆也。○垝，古委反。杇，烏。椹，砧。榩，虔。黝，於糾反。堊，於故反。）
55●樴謂之杙。（橜也。）
55●在牆者謂之楎，（《禮記》曰：“不敢縣於夫之楎箷。”。）
55●在地者謂之臬。（卽門橜也。）
55●大者謂之栱，長者謂之閣。（別杙所在長短之名。○樴，徒得反。杙，亦。楎，暉。臬，魚列反。）
55●闍謂之台，（積土四方。）
55●有木者謂之榭。（臺上起屋。○闍，都。）
55●雞棲於弋爲榤，鑿垣而棲爲塒。（今寒鄉穿牆棲雞，皆見《詩》。○榤，竭。垣，袁。塒，時。）
55●植謂之傳，傳謂之突。（戶持鎖植也。見《埤蒼》。）
55●杗廇謂之梁。（屋大樑也。）
55●其上楹謂之棁。（侏儒柱也。）
55●閞謂之槉，（柱上欂也。亦名枅，又曰。）
55●栭而謂之楶，（卽櫨也。）
55●棟謂之桴，（屋檼。）
55●桷謂之榱。（屋椽。）
55●桷直而遂謂之閱，（謂五架屋際椽正相當。）
56●直不受簷謂之交。（謂五架屋際椽不直上簷，交於檼上。）
56●簷謂之樀。（屋梠。○杗，亡。廇，力又反。棁，拙。閞，卞。槉，疾。楶，節。桴，浮。榱，衰。簷，簷。樀，滴。）
56●容謂之防。（形如今床頭小曲屏風，唱射者所以自防隱。見《周禮》。）
56●連謂之簃。（堂樓閣邊小屋，今呼之簃廚、連觀也。○簃，丈知反。）
56●屋上薄謂之筄。（屋笮。○筄，曜。）
56●兩階間謂之鄉。（人君南鄉當階間。）
56●中庭之左右謂之位。（群臣之側位也。）
56●門屏之間謂之寧。（人君視朝所寧立處。）
56●屏謂之樹。（小牆當門中。○鄉，向。屏音並。寧，佇。）
56●閍謂之門。（《詩》曰：“祝祭於祊。”。）
56●正門謂之應門。（朝門。）
56●觀謂之闕。（宮門雙闕。）
56●宮中之門謂之闈，（謂相通小門也。）
56●其小者謂之閨，小閨謂之閤。（大小異名。）
56●衖門謂之閎。（《左傳》曰：“盟諸僖閎。”閎，巷頭門。）
57●門側之堂謂之塾。（夾門堂也。）
57●橜謂之闑。（門閫。）
57●闔謂之扉。（《公羊傳》曰：“齒著於門闔。”。）
57●所以止扉謂之閎。（門辟旁長橜也。《左傳》曰：“高其閈閎。”閎，長杙，卽門橜也。○閍，補耕反。觀，貫。衡，巷。塾，熟。橜，其月反。闑，魚列反。）
57●瓴甋謂之甓。（甋磚也。今江東呼瓴甓。○瓴，靈。甋，的。甓，滿覓切。）
57●宮中衖謂之壺，（巷閤間道。）
57●廟中路謂之唐，（《詩》曰：“中唐有甓。”。）
57●堂途謂之陳。（堂下至門徑也。）
57●路、旅，途也。（途卽道也。）
57●路、場、猷、行，道也。（博說道之異名。）
57●一達謂之道路，（長道。）
57●二達謂之歧旁，（歧道旁出也。）
57●三達謂之劇旁，（今南陽冠軍樂鄉數道交錯，俗呼之五劇鄉。）
57●四達謂之逵，（交道四出。）
57●五達謂之康，（《史記》所謂康莊之衢。）
58●六達謂之莊，（《左傳》曰：“得慶氏之木百車於莊。”。）
58●七達謂之劇驂，（三道交，復有一岐出者，今北海劇縣有此道。）
58●八達謂之崇期，（四道交出。）
58●九達謂之逵。（四道交出，復有旁通。○壺，苦本切。劇，極。）
58●室中謂之時。堂上謂之行，堂下謂之步。門外謂之趨，中庭謂之走，大路謂之奔。
58●隄謂之梁。（卽橋也。或曰：“石絕水者爲梁。”見《詩傳》。）
58●石杠謂之徛。（聚石水中以爲步渡彴也。《孟子》曰：“歲十月，徒杠成。”或曰今之石橋。○隄，低。杠，江。徛，寄。）
58●室有東西廂曰廟。（夾室前堂。）
58●無東西廂，有室曰寢。（但有大室。）
58●無室曰榭。（榭卽今堂堭。）
59●四方而高曰台。陝而修曲曰樓。（修，長也。○陝，狹。）

59●釋器第六
59●木豆謂之豆。（豆，禮器也。）
59●竹豆謂之籩。（籩亦禮器。○籩，邊。）
59●瓦豆謂之登。（卽膏登也。）
59●盎謂之缶。（盆也。○盎，烏浪切。）
59●甌瓿謂之瓵。（瓿甊，小罌，長沙謂之瓵。○瓿，蒲口切。瓵，移。）
59●康瓠謂之甈。（瓠，壺也。賈誼曰：“寶康瓠。”是也。○瓠，胡。甈，契。）
59●斪斸謂之定。（鋤屬。○斪音衢。斸，丁錄切。定，多佞切。）
59●斫謂之鐯。（钁也。○鐯，張略切。）
59●𣂁謂之疀。（皆古鍬鍤字。○𣂁，鍬。疀，鍤。）
59●緵罟謂之九罭。九罭，魚罔也。（今之百囊罟是，亦謂之𦌵。今江東呼爲緵。）
59●嫠婦之笱謂之罶。（《毛詩傳》曰：“罶，曲梁也。”謂以簿爲魚笱。）
59●罺謂之汕，（今之撩罟。）
60●篧謂之罩，（魚籠也。）
60●槮謂之涔。（今之作槮者，聚積柴木於水中，魚得寒，入其裏藏隱，因以簿圍捕取之。）
60●鳥罟謂之羅，（謂羅絡之。）
60●兔罟謂之罝，（罝猶遮也。見《詩》。）
60●麋罟謂之罞，（冒其頭也。）
60●彘罟謂之羉（羉，幕也。）
60●魚罟謂之罛。（最大罟也。今江東雲。）
60●繴謂之罿。罿，罬也。罬謂之罦。罦，覆車也。（今之翻車也。有兩轅，中施罥以捕鳥。輾轉相解，廣異語。○緵，子弄。罭，域。嫠，離。笱，狗。罺，嘲。汕，所諫切。篧，主角切。槮，桑感切。罝，嗟。罞，茆。彘，滯。羉，鸞。罛，孤。繴，壁。罿，沖。罬，拙。罦，浮。）
60●絇謂之救。（救絲以爲絇。或曰亦罥名。○絇，其具切。）
60●律謂之分。（律管可以分氣。○分音粉。）
60●大版謂之業。（築牆版也。）
60●繩之謂之縮之。（縮者，約束之。《詩》曰：“縮版以載。”。）
60●彝、卣、罍，器也。（皆盛酒尊，彝其總名。）
60●小罍謂之坎。（罍形似壺，大者受一斛。○卣，酉。）
61●衣裗謂之䘽。（衣縷也。齊人謂之攣。或曰袿，衣之飾。）
61●黼領謂之襮。（繡剌黼文以褗領。）
61●緣謂之純。（衣緣飾也。）
61●袕謂之褮。（衣開孔也。）
61●衣眥謂之襟。（交領。）
61●衱謂之裾。（衣後襟也。）
61●衿謂之袸。（衣小帶。）
61●佩衿謂之褑。（佩玉之帶上屬。）
61●執衽謂之袺。（持衣上衽。）
61●扱衽謂之襭。（扱衣上衽於帶。）
61●衣蔽前謂之襜。（今蔽膝也。）
61●婦人之褘謂之縭。縭，緌也。（卽今之香纓也。邪交落帶系於體，因名爲褘。緌，系也。）
61●裳削幅謂之纀。（削殺其幅，深衣之裳。○裗，流。䘽，倪。襮，搏。緣，餘絹切。純，之閏切。袕，穴。褮，營。眥，才細切。衱，劫。袸，賤。褑，院。衽，稔。袺，結。扱，插。襜，昌占切。褘，韋。縭，離。緌，汝誰切。纀，蔔。）
61●輿革前謂之鞎艮，（以韋靶車軾。）
61●後謂之笰，（以韋靶後戶。）
62●竹前謂之禦，（以簟衣軾。）
62●後謂之蔽。（以簟衣後戶。）
62●環謂之捐。（著車眾環。）
62●鑣謂之钀。（馬勒旁鐵。）
62●載轡謂之轙。（車軛上環，轡所貫也。）
62●轡首謂之革。（轡，靶勒。見《詩》。○捐，因絹切。鑣，表驕切。钀，魚列切。轙，儀。）
62●餀謂之餯。（說物臭也。）
62●食饐謂之餲。（飯饖臭。見《論語》。）
62●摶者，謂之糷（飯相著。）
62●米者謂之糪。（飯中有腥。）
62●肉謂之敗。（臭壞。）
62●魚謂之餒。（肉爛。○餀，呼蓋切。餯，許穢切。饐，意。餲，隘。糷，爛。糪，柏。餒，奴罪切。）
62●肉曰脫之，（剝其皮也。今江東呼麋鹿之屬通爲肉。）
62●魚曰斮之。（謂削鱗也。○斮，莊略反。）
62●冰，脂也。（《莊子》云：“肌膚若冰選。”冰雪，脂膏也。）
62●肉謂之羹，（肉臛也。《廣雅》曰湆。見《左傳》。）
62●魚謂之鮨。（鮨，鮓屬也。見《公食大夫禮》。）
62●肉謂之醢，（肉醬。）
62●有骨者謂之臡。（雜肉醬。見《周禮》。○鮨，祁。醢，海。臡，泥。）
63●康謂之蠱。（米皮。）
63●澱謂之垽。（澱，滓也。今江東呼垽。○垽，魚靳切。）
63●鼎絕大謂之鼐，（最大者。）
63●圜弇上謂之鼒，（鼎斂上而小口。）
63●附耳外謂之釴，（鼎耳在表。）
63●款足者謂之鬲。（鼎曲腳也。○鼐，耐。圜，袁。鼒，咨。釴，亦。款，苦管反。鬲，力。）
63●䰝謂之鬵。（《詩》曰：“溉之釜鬵。”。）
63●鬵，鉹也。（涼州呼鉹。○鬵，尋。鉹，移。）
63●璲，瑞也。（《詩》曰：“鞙鞙佩璲。”璲者玉瑞。）
63●玉十謂之區。（雙玉曰瑴，五瑴爲區。○璲，瑞。區，羌於反。）
63●羽本謂之翮。（鳥羽根也。）
63●一羽謂之箴，十羽謂之縳，百羽謂之緷。（別羽數多少之名。○翮，戶革切。縳，篆。緷，袞。）
63●木謂之虡。（縣鍾磬之木，植者名虡。○虡音巨。）
63●旄謂之藣。（旄牛尾也。○藣，卑。）
63●菜謂之蔌。（蔌者菜茹之總名。見《詩》。○蔌音速。）
63●白蓋謂之苫。（白茅苫也。今江東呼爲蓋。○蓋，合。）
64●黃金謂之璗，其美者謂之鏐。白金謂之銀，其美者謂之鐐。（此皆道金、銀之別名及精者。鏐，卽紫磨金。）
64●鉼金謂之鈑。（《周禮》曰：祭五帝卽供金鈑。是也。）
64●錫謂之鈏。（白鑞。○璗，蕩。鏐，留。鐐，遼。鉼，餅。鈑，版。鈏，引。）
64●象謂之鵠，角謂之觷，犀謂之剒，木謂之剫，玉謂之雕。（《左傳》曰：“山有木，工則剫之。”五者皆治樸之名。○鵠，斛。觷，嶽。剒，錯。剫，鐸。）
64●金謂之鏤，木謂之刻，骨謂之切，象謂之磋，玉謂之琢，石謂之磨。（六者皆治器之名。）
64●璆、琳，玉也。（璆、琳，美玉名。○璆，求。）
64●簡謂之畢。（今簡紮也。）
64●不律謂之筆。（蜀人呼筆爲不律也，語之變轉。）
64●滅謂之點。（以筆滅字爲點。）
65●絕澤謂之銑。（銑卽美金，言最有光澤也。《國語》曰“玦之以金銑者”，謂此也。○銑，蘇典切。）
65●金鏃翦羽謂之鍭，（今之錍翦是也。）
65●骨鏃不翦羽謂之志。（今之骨骲是也。）
65●弓有緣者謂之弓，（緣者繳纏之，卽今宛轉也。）
65●無緣者謂之弭。（今之角弓也。《左傳》曰：“左執鞭弭。”。）
65●以金者謂之銑，以蜃者謂之珧，以玉者謂之珪。（用金、蚌、玉飾弓兩頭，因取其類以爲名。珧，小蚌。○鏃，作木切。緣，椽。弭，尾。蜃，腎。珧，姚。）
65●珪大尺二寸謂之玠，（《詩》曰：“錫爾玠珪。”。）
65●璋大八寸謂之琡，（璋，半珪也。）
65●璧大六寸謂之宣。（《漢書》所云“瑄玉”是也。）
65●肉倍好謂之璧，（肉，邊。好，孔。）
65●好倍肉謂之瑗，（孔大而邊小。）
65●肉好若一謂之環。（邊孔適等。○琡，俶。好，耗。瑗，院。）
66●繸，綬也。（卽佩玉之組，所以連系瑞玉者，因通謂之繸也。）
66●一染謂之縓，（今之紅也。）
66●再染謂之赬，（淺赤。）
66●三染謂之纁。（纁，絳也。）
66●青謂之蔥，（淺青。）
66●黑謂之黝，（黝，黑貌。《周禮》曰：“陰祀用黝牲。”。）
66●斧謂之黼。（黼文畫斧形，因名雲。○縓，采戀切。赬，敕呈切。纁，勳。黝，於糾反。）
66●邸謂之柢。（根柢，皆物之邸。邸卽底，通語也。○邸，氐。）
66●雕謂之琢。（治玉名也。）
66●蓐謂之茲（《公羊傳》曰：“屬負茲。”茲者，蓐席也。○蓐，辱。）
66●竿謂之箷。（衣架。○箷，移。）
66●簀謂之笫。（床版。○笫，側子切。）
66●革中絕謂之辨。（中斷皮也。○辨，片。）
66●革中辨謂之韏（復分半也。○韏，眷。）
66●鏤，鎪也。（刻鏤物爲鎪。○鎪，蘇婁切。）
66●卣，中尊也。（不大不小者。○卣，酉。）

67●釋樂第七
67●宮謂之重，商謂之敏，角謂之經，徵謂之迭，羽謂之柳。（皆五音之別名。其義未詳。○徵，之矢反。）
67●大瑟謂之灑。（長八尺一寸，廣一尺八寸，二十七弦。○灑，所蟹反。）
67●大琴謂之離。（或曰琴大者二十七弦，未詳長短。《廣雅》曰：“琴長三尺六寸六分，五弦。）
67●大鼓謂之鼖，（鼖長八寸。○鼖，墳。）
67●小者謂之應。（《詩》曰“應朄縣鼓”，在大鼓側。○應音膺。）
67●大磬謂之毊。（毊形似犁錧，以玉石爲之。○毊，虛驕反。）
67●大笙謂之巢，（列管瓠中，施簧，管端大者十九簧。）
67●小者謂之和。（十三簧者。《鄉射記》曰：“三簧一和而成聲。”。）
67●大篪謂之沂。（篪以竹爲之，長尺四寸，圍三寸，一孔上出，一寸三分，名翹，橫吹之。小者尺二寸。《廣雅》云：“八孔。”○篪，池。沂，銀。）
68●大塤謂之嘂。（塤，燒土爲之，大如鵝子，銳上，平底，形如稱錘，六孔。小者如雞子。○塤，喧。嘂，叫。）
68●大鐘謂之鏞，（《書》曰：“笙鏞以間。”亦名鑮。○鑮音博。）
68●其中謂之剽，小者謂之棧。
68●大簫謂之言，（編二十三管，長尺四寸。）
68●小者謂之筊。（十六管，長尺二寸。簫，一名籟。○筊，音交。）
68●大管謂之簥，（管長尺，圍寸，並漆之，有底。賈氏以爲如篪，六孔。”○簥，嬌。）
68●其中謂之篞，小者謂之篎。（篞，乃結切。篎音眇。）
68●大籥謂之產，（籥如笛，三孔而短小。）
68●其中謂之仲，小者謂之箹。
68●徒鼓瑟謂之步，（獨作之。）
68●徒吹謂之和，徒歌謂之謠，（《詩》云：“我歌且謠。”○吹，昌睡切。和，去聲。）
68●徒擊鼓謂之咢，（《詩》云：“或歌或咢。”○咢，五各切。）
69●徒鼓鐘謂之修，徒鼓磬謂之寋。（未見義所出。○寋，紀展切。）
69●所以鼓柷謂之止，（柷如漆桶，方二尺四寸，深一尺八寸，中有椎柄，連底桐之，令左右擊。止者，其椎名。○柷，昌孰切。）
69●所以鼓敔謂之籈。（敔如伏虎，背上有二十七鉏鋙，刻以木，長尺，櫟之，籈者其名。○籈音真。）
69●大鞀謂之麻，小者謂之料。（麻者音概而長也，料者聲清而不亂。○鞀，桃。料，聊。）
69●和樂謂之節。

69●釋天第八
69●穹蒼，蒼天也。（天形穹隆，其色蒼蒼，因名雲。）
69●春爲蒼天，（萬物蒼蒼然生。）
69●夏爲昊天，（言氣晧旰。）
69●秋爲旻天，（旻猶湣也，湣萬物彫落。）
69●冬爲上天。（言時無事，在上臨下而已。）
70●四時
70●春爲青陽，（氣清而溫陽。）
70●夏爲朱明，（氣赤而光明。）
70●秋爲白藏，（氣白而收藏。）
70●冬爲玄英。（氣黑而清英。）
70●四氣和謂之玉燭。（道光照。）
70●春爲發生，夏爲長嬴，秋爲收成，冬爲安寧。（此亦四時之別號。《尸子》皆以爲大平祥風。）
70●四時和爲通正，（通平暢也。）
70●謂之景風。（所以致景風。）
70●甘雨時降，萬物以嘉，（莫不善之。）
70●謂之醴泉。（所以出醴泉。）
71●祥
71●穀不熟爲饑，（五穀不成。）
71●蔬不熟爲饉，（凡草菜可食者，通名爲蔬。）
71●果不熟爲荒，（果，木子。）
71●仍饑爲薦。（連歲不熟，《左傳》曰：“今又薦饑。”○薦，賤。）
71●災
71●大歲在甲曰閼逢，在乙曰旃蒙，在丙曰柔兆，在丁曰強圉，在戊曰著雍，在已曰屠維，在庚曰上章，在辛曰重光，在壬曰玄黓，在癸曰昭陽。（閼，烏割切。著，直略切。重，直龍切。黓音亦。）
72●歲陽
72●大歲在寅曰攝提格，在卯曰單閼，在辰曰執徐，在巳曰大荒落，在午曰敦牂，在未曰協洽，在申曰涒灘，在酉曰作噩，在戌曰閹茂，在亥曰大淵獻，在子曰困敦，在醜曰赤奮若。（牂音臧。洽，夾。涒，湯昆切。噩，五各切。閹音俺。敦，頓。）
72●載，歲也。夏曰歲，（取歲星行一次。）
72●商曰祀，（取四時一終。）
72●周曰年，（取禾一熟。）
72●唐虞曰載。（取物終更始。）
72●歲名
73●月在甲曰畢，在乙曰橘，在丙曰修，在丁曰圉，在戊曰厲，在已曰則，在庚曰窒，在辛曰塞，在壬曰終，在癸曰極。（窒，知乙切。塞，先北切。）
73●月陽
73●正月爲陬，（《離騷》云：“攝提貞於孟陬。”。）
73●二月爲如，三月爲窉，四月爲餘，五月爲皋，六月爲且，七月爲相，八月爲壯，九月爲玄，（《國語》云：“至於玄月。”是也。○窉，孚柄切。且，子餘切。相，息亮切。）
73●十月爲陽，（純陽用事，嫌於無陽，故以名雲。）
73●十一月爲辜，十二月爲塗。（皆月之別名，自歲陽至此，其事義皆所未詳通者，故闕而不論。○塗音徒。）
74●月名
74●南風謂之凱風，（《詩》曰：“凱風自南。”。）
74●東風謂之穀風，（《詩》云：“習習穀風。”。）
74●北風謂之涼風，（《詩》云：“北風其涼。”。）
74●西風謂之泰風。（《詩》云：“泰風有隧。”。）
74●焚輪謂之穨，（暴風從上下。○穨，徒回切。）
74●扶搖謂之猋。（暴風從下上。○猋，必遙切。）
74●風與火爲庉，（庉庉，熾盛之貌。○庉，徒袞切。）
74●回風爲飄。（旋風也。○飄音瓢。）
74●日出而風爲暴，（《詩》云：“終風且暴。”。）
74●風而雨土爲霾，（《詩》云：“終風且霾。”○雨音預。）
74●陰而風爲曀。（《詩》云：“終風且曀。”○曀，於計切。）
74●天氣下地不應曰雺，（言蒙昧。○應音噟。）
75●地氣發天不應曰霧，霧謂之晦。（言晦冥。）
75●螮蝀謂之雩。螮蝀，虹也。（俗名爲美人虹，江東呼雩。○螮音帝。蝀，丁孔切。雩，於句切。）
75●蜺爲挈貳。（蜺，雌虹也，見《離騷》。挈貳，其別名，見《尸子》。○挈，若結。）
75●弇日爲蔽雲，（卽暈氣五彩覆日也。○弇，掩。）
75●疾雷爲霆霓，（雷之急擊者謂霹靂。○霆，廷。霓，宜。）
75●雨䨘爲霄雪。（《詩》云：“如彼雨雪，先集維䨘。” 䨘，水雪雜下者，謂之消雪。○䨘，醉見切。）
75●暴雨謂之涷，（今江東人呼夏月暴雨爲涷雨。《離騷》云：“令飄風兮先驅，使涷雨兮灑塵。”是也。○涷音東西之東。）
75●小雨謂之霡霂，（《詩》云：“益之以霡霂。”○霡，墨。霂，木。）
75●久雨謂之淫。（《左傳》曰：“天作淫雨。”。）
75●淫謂之霖。（雨自三日巳上爲霖。）
75●濟謂之霽。（今南陽人呼雨止爲霽。○濟音薺。霽，徂計切。）
76●風雨
76●壽星，角、亢也。（數起角、亢，列宿之長，故曰壽。○亢音剛。）
76●天根，氐也。（角亢下系於氐，若木之有根。○氐音低。）
76●天駟，房也。（龍爲天馬，故房四星謂之天駟。）
76●大辰，房、心、尾也，（龍星明者，以爲時候，故曰大辰。）
76●大火謂之大辰。（大火，星也，在中最明，故時候主焉。）
76●析木謂之津，（卽漢津也。○析，昔。）
76●箕、斗之間，漢津也。（箕，龍尾。斗，南斗，天漢之津梁。）
76●星紀，斗、牽牛也。（牽牛、斗者，日月五星之所終始，故謂之星紀。）
76●玄枵，虛也。（虛在正北，北方色黑。枵之言耗，耗亦虛意。○枵，許嬌切。）
76●顓頊之虛，虛也。（顓頊水德，位在北方。○顓，專。頊，旭。）
76●北陸，虛也。（虛星之名凡四。○虛，墟。）
76●營室謂之定。（定，正也。作宮室皆以營室中爲正。○定，多佞切。）
77●娵觜之口，營室、東壁也。（營室、東壁，星四方似口，因名雲。○娵，子餘切。觜，咨。）
77●降婁，奎、婁也。（奎爲溝瀆，故名降。○降，戶江切。）
77●大樑，昴也。西陸，昴也。（昴，西方之宿，別名旄頭。）
77●濁謂之畢，（掩兔之畢，或呼爲濁，因星形以名。）
77●咮謂之柳。（咮，朱鳥之口。○咮，豬究切。）
77●柳，鶉火也。（鶉，鳥名。火屬南方。）
77●北極謂之北辰，（北極，天之中，以正四時。）
77●何鼓謂之牽牛，（今荊楚人呼牽牛星爲簷鼓。簷者何也。○何，胡可切。）
77●明星謂之啟明。（太白星也。晨見東方爲啟明，昏見西方爲太白。○啟，启。）
77●彗星爲欃槍，（亦謂之孛，言其形孛孛似埽彗。○欃，初銜。槍，初庚。）
77●奔星爲彴約。（流星。○彴，蒲握切。約音藥。）
78●星名
78●春祭曰祠，（祠之言食。）
78●夏祭曰礿，（新菜可汋。）
78●秋祭曰嘗，（嘗新穀。）
78●冬祭曰蒸。（進品物也。）
78●祭天曰燔柴，（旣祭，積薪燒之。○燔音煩。）
78●祭地曰瘞薶。（旣祭，埋藏之。）
78●祭山曰庪縣，（或庪或縣，置之於山。《山海經》曰：“縣以吉玉。”是也。○庪，居委反。縣，玄。）
78●祭川曰浮沈。（投祭水中，或浮或沈。）
78●祭星曰布，（布散祭於地。）
78●祭風曰磔。（今俗當大道中磔狗，雲以止風。此其象。○磔音責。）
78●是類是禡，師祭也。（師出征伐，類於上帝，禡於所征之地。○類，類。禡，罵。）
78●旣伯旣禱，馬祭也。（伯，祭馬祖也。將用馬力，必先祭其先。）
78●禘，大祭也。（五年一大祭。○禘，大計切。）
78●繹，又祭也。（祭之明日，尋繹復祭。）
79●周曰繹，（《春秋經》曰：“壬午猶繹。”。）
79●商曰肜，（《書》曰：“高宗肜日。”。）
79●夏曰復胙。（未見義所出。○胙音祚。）
79●祭名
79●春獵爲蒐，（搜索取不任者。○蒐音搜。）
79●夏獵爲苗，（爲苗稼除害。）
79●秋獵爲獮，（順殺氣也。○獮，息淺切。）
79●冬獵爲狩。（得獸取之無所擇。○狩，羊又反。）
79●宵田爲獠，（《管子》曰：“獠獵畢弋。”今江東亦呼獵爲獠，音遼。或曰卽今夜獵載爐照也。）
79●火田爲狩。（放火燒草獵，亦爲狩。）
79●乃立塚土，戎醜攸行。（塚土，大社。戎醜，大眾。）
79●起大事，動大眾，必先有事乎社，而後出謂之宜。（有事祭也。《周官》所謂“宜乎社”。）
80●振旅闐闐。（振旅，整眾。闐闐，群行聲。○闐音田。）
80●出爲治兵，尚威武也。（幼賤在前，貴勇力。）
80●入爲振旅，反尊卑也。（尊老在前，復常儀也。）
80●講武
80●素錦綢杠，（以白地錦韜旗之竿。○杠爲江。）
80●纁帛縿，（纁，帛絳也。縿，旒所著。○纁音勳。縿音衫。）
80●素升龍於縿，（畫白龍於縿，令上向。）
80●練旒九，（練，絳練也。）
80●飾以組，（用綦組飾旒之邊。）
80●維以縷。（用朱縷維連持之，不欲令曳地。《周禮》曰：“六人維王之大常。”是也。）
80●緇廣充幅長尋曰旐，（帛全幅長八尺。○廣，上曠，長，直亮。）
80●繼旐曰旆，（帛續旐末，爲燕尾者。義見《詩》。○旐音兆。）
81●注旄首曰旌，（載旄於竿頭，如今之幢，亦有旒。）
81●有鈴曰旂，（縣鈴於竿頭，畫蛟龍於旒。）
81●錯革鳥曰旟，（此謂合剝鳥皮毛置之竿頭。卽《禮記》雲載鴻及鳴鳶。○旟，餘。）
81●因章曰旃。（以帛練爲旒，因其文章，不復畫之。《周禮》云：“通帛爲旃。”。）
81●旌旂

81●釋地第九
81●兩河間曰冀州，（自東河至西河。）
81●河南曰豫州，（自南河至漢。）
81●河西曰雝州，（自西河至黑水。○雝，於用反。）
81●漢南曰荊州，（自漢南至衡山之陽。）
81●江南曰楊州，（自江南至海。）
81●濟、河間曰袞州，（自河東至濟。）
82●濟東曰徐州，（自濟東至海。○濟，子禮切。）
82●燕曰幽州，（自易水至北狄。）
82●齊曰營州。（自岱東至海，此蓋殷制。）
82●九州
82●魯有大野。（今高平钜野縣東北大澤是也。）
82●晉有大陸。（今钜鹿北廣河澤是也。）
82●秦有楊陓。（今在扶風汧縣西。○陓，於於反。）
82●宋有孟諸。（今在梁國雎陽縣東北。）
82●楚有雲夢。（今南郡華容縣東南巴丘湖是也。）
82●吳越之間有具區。（今吳縣南太湖，卽震澤是也。）
82●齊有海隅。（海濱廣斥。）
82●燕有昭余祁。（今太原鄔陵縣北九澤是也。）
82●鄭有圃田。（今熒陽中牟縣西圃田澤是也。）
83●周有焦護。（今扶風池陽縣瓠中是也。）
83●十藪
83●東陵，阠。南陵，息慎。西陵，威夷。中陵，朱滕。北陵，西隃，雁門是也。（卽雁門山也。○阠，音信。）
83●陵莫大於加陵，（今所在未聞。）
83●梁莫大於湨梁，（湨，水名。梁，堤也。○湨，古壁切。）
83●墳莫大於河墳。
83●八陵
83●東方之美者，有醫無閭之珣玗琪焉。（醫無閭，山名。今在遼東。珣玗琪，玉屬。○珣，筍。玗，于。）
84●東南之美者，有會稽之竹箭焉。（會稽，山名。今在山陰縣南。竹箭，筱也。○會，古外反。稽，古兮反。）
84●南方之美者，有梁山之犀象焉。（犀牛皮角、象牙骨。）
84●西南之美者，有華山之金石焉。（黃金、礝石之屬。）
84●西方之美者，有霍山之多珠玉焉。（霍山，今在平陽永安縣東北。珠，如今雜珠而精好。）
84●西北之美者，有昆侖虛之璆琳琅玕焉。（璆琳，美玉名。琅玕，狀似珠也。《山海經》曰：昆侖山有琅玕樹。○侖，路昆切。虛，音墟。）
84●北方之美者，有幽都之筋角焉。（幽都，山名。謂多野牛筋角。）
84●東北之美者，有斥山之文皮焉。（虎豹之屬，皮有縟采者。○斥，音尺。）
85●中有岱嶽，與其五穀魚鹽生焉。（言泰山有魚鹽之饒。）
85●九府
85●東方有比目魚焉，不比不行，其名謂之鰈。（狀似牛脾，鱗細，紫黑色。一眼，兩片相合乃得行。今水中所在有之。江東又呼爲王餘魚。○鰈，音蝶。）
85●南方有比翼鳥焉，不比不飛，其名謂之鶼鶼。（似鳧，青赤色。一目一翼，相得乃飛。）
85●西方有比肩獸焉，與邛邛岠虛比，爲邛邛岠虛齧甘草，卽有難，邛邛岠虛負而走，其名謂之蹷。（《呂氏春秋》曰：“北方有獸，其名爲蹷。鼠前而兔後，趨則頓，走則顛。”然則邛邛岠虛亦宜鼠後而兔前，前高不得取甘草，故須蹷食之。今雁門廣武縣夏屋山中有獸，形如兔而大，相負共行，土俗名之爲蹷鼠，音厥。○邛，巨凶。岠，巨。齧，五結。難，乃旦反。）
86●北方有比肩民焉，迭食而迭望。（此卽半體之人，各有一目、一鼻、一孔、一臂、一腳，亦猶魚鳥之相合，更望備驚急。○迭，徙結切。）
86●中有枳首蛇焉。（岐頭蛇也。或曰：今江東呼兩頭蛇爲越王約發，亦名弩弦。○枳，居是切。）
86●此四方中國之異氣也。
86●五方
86●邑外謂之郊，郊外謂之牧，牧外謂之野，野外謂之林，林外謂之坰。（邑，國都也。假令百里之國，五十裏之界，界各十裏也。○垌，古營切。）
87●下溼曰隰，大野曰平，廣平曰原，高平曰陸。大陸曰阜，大阜曰陵，大陵曰阿。可食者曰原，（可種穀給食。）
87●陂者曰阪，（陂陀不平。）
87●下者曰隰。（《公羊傳》曰：“下平曰隰。”。）
87●田一歲曰菑，（今江東呼初耕地反草爲菑。）
87●二歲曰新田，（《詩》曰：“于彼新田。”。）
87●三歲曰畬。（《易》曰：“不菑，畬。”○畬，音於。）
87●野
87●東至於泰遠，西至於邠國，南至於濮鉛，北至於祝栗，謂之四極。（皆四方極遠之國。○邠，彬。濮，蔔。）
87●觚竹、北戶、西王母、日下，謂之四荒。（觚竹在北，北戶在南，西王母在西，日下在東，皆四方昏荒之國，次四極者。○觚，音孤。）
88●九夷、八狄、七戎、六蠻，謂之四海。（九夷在東，八狄在北，七戎在西，六蠻在南，次四荒者。）
88●岠齊州以南戴日爲丹穴，（岠，去也。齊，中也。）
88●北戴鬥極爲空桐，（戴，值。）
88●東至日所出爲大平，西至日所入爲大蒙。（卽蒙汜也。）
88●大平之人仁，丹穴之人智，大蒙之人信，空桐之人武。（地氣使之然也。）
88●四極

89●釋丘第十
89●丘，一成爲敦丘，（成猶重也。《周禮》曰：“爲壇三成。”今江東呼地高堆者爲敦。○敦，都昆。）
89●再成爲陶丘，（今濟陰定陶城中有陶丘。）
89●再成銳上爲融丘，（纖頂者。○銳，音惠。）
89●三成爲昆侖丘。（昆侖山三重，故以名雲。）
89●如椉者，椉丘。（形似車椉也。或云：“椉者，謂稻田塍埒。”○椉，繩正切。）
89●如陼者者，陼者丘。（水中小洲爲陼者。○陼者，渚。）
89●水潦所止，泥丘。（頂上汙下者。○潦，音老。）
89●方丘，胡丘。（形四方。）
89●絕高爲之京。（人力所作。）
89●非人爲之丘。（地自然生。）
89●水潦所還，埒丘。（謂丘邊有界埒，水環繞之。）
89●上正，章丘。（頂平。）
89●澤中有丘，都丘。（在池澤中。）
89●當途，梧丘。（途，道。）
90●途出其右而還之，畫丘。（言爲道所規畫。○還，音旋。）
90●途出其前，戴丘。（道出丘南。）
90●途出其後，昌丘。（道出丘北。）
90●水出其前，渻丘。水出其後，沮丘。水出其右，正丘。水出其左，營丘。（今齊之營丘，淄水過其南及東。○渻，所景。沮，辭與。）
90●如覆敦者，敦丘。（敦，盂也。○敦，音堆。）
90●邐迤，沙丘。（旁行連延。○邐，呂紙切。迤，餘紙切。）
90●左高，鹹丘。右高，臨丘。前高，旄丘。（《詩》云：“旄丘之葛兮。”。）
90●後高，陵丘。
90●偏高，阿丘。（《詩》云：“陟彼阿丘。”。）
90●宛中，宛丘。（宛謂中央隆高。）
90●丘背有丘爲負丘。（此解宛丘中央隆峻，狀如負一丘於背上。）
90●左澤，定丘。（定，下佞切。）
90●右陵，泰丘。（宋有泰丘社亡，見《史記》。）
91●如畝，畝丘。（丘有壟界如田畝。）
91●如陵，陵丘。（陵，大阜也。）
91●丘上有丘爲宛丘。（嫌人不了，故重曉之。）
91●陳有宛丘，（今在陳郡陳縣。）
91●晉有潛丘，（今在太原晉陽縣。）
91●淮南有州黎丘。（今在壽春縣。）
91●天下有名丘五，三在河南，其二在河北。（說者多以州黎、宛、營爲河南，潛敦爲河北者。案，此方稱天下之名丘，恐此諸丘碌碌未足用當之。殆自別更有魁梧桀大者五，但未詳其名號、今者所在耳。）
91●丘
91●望厓灑而高，岸。（厓，水邊。灑謂深也。視厓峻而水深者曰岸。○厓，牙。灑，先典切。）
91●夷上洒下，不漘。（厓上平坦而下水深者爲漘。不，發聲。○漘，唇。）
92●隩，隈。（今江東呼爲浦隩。《淮南子》曰：“漁者不爭隈。”○隩，奧。隈，烏回切。）
92●厓內爲隩，外爲隈。（別厓表裏之名。）
92●畢，堂牆。（今終南山道名畢，其邊若堂之牆。）
92●重厓，岸（兩厓累者爲岸。○重，直龍切。）
92●岸上，滸。（岸上地。○滸，音虎。）
92●墳，大防。（謂堤。）
92●涘爲厓。（謂水邊。○涘，音士。）
92●窮瀆，汜。（水無所通者。○汜，音似。）
92●穀者，溦。（通於穀。○溦，眉。）
92●厓岸

92●釋山第十一
92●河南華，（華陰山。）
92●河西嶽，（吳嶽。）
92●河東岱，（岱宗，泰山。）
92●河北恒，（北嶽恒山。）
92●江南衡。（衡山，南嶽。）
92●山三襲，陟。（襲亦重。）
92●再成，英。（兩山相重。）
93●一成，坯。（《書》曰：“至於大伾。”○坯，備悲切。）
93●山大而高，崧。（今中嶽嵩高山，蓋依此名。○崧，嵩。）
93●山小而高，岑。（言岑崟。）
93●銳而高，嶠。（言鑯峻。○嶠，音喬。）
93●卑而大，扈。（扈，廣貌。）
93●小而眾，巋。（小山叢羅。○巋，丘鬼切。）
93●小山岌大山，峘。（岌謂高過。○岌，魚泣切。峘，桓。）
93●屬者，嶧。（言駱驛相連屬。○屬，燭。嶧，亦。）
93●獨者，蜀。（蜀亦孤獨。）
93●上正，章。（山上平。）
93●宛中，隆。（山中央高。）
93●山脊，岡。（謂山長脊。）
93●未及上，翠微。（近上旁陂。）
93●山頂，塚。（山顛。）
93●崒者，厜㕒。（謂山峰頭巉岩。○崒，子恤反。厜，子規切。㕒音危。）
93●山如堂者，密。（形如堂室者。《尸子》曰：“松柏之鼠，不知堂密之有美樅。”。）
93●如防者，盛。（防，堤。盛，音成。）
93●巒，山墮。（謂山形長狹者，荊州謂之巒。《詩》曰：“嶞山喬嶽。”○嶞，湯果切。）
93●重甗，隒。（謂山形如累兩甗。甗，甑。山形狀似之，因以名雲。○重，平聲。甗，言蹇反。隒，音儼。）
94●左右有岸，厒。（夾山有岸。○厒，口閣切。）
94●大山宮小山，霍。（宮謂圍繞之。《禮記》曰“君爲廬宮之”是也。）
94●小山別大山，鮮。（不相連。○別，彼列切。鮮，息淺切。）
94●山絕，陘。（連中斷絕。○陘，形。）
94●多小石，磝。（多礓礫。○磝，音敲。）
94●“多大石，礜。（多磐石。○礜，音殼。）
94●多草木，岵；無草木，峐。（皆見《詩》。○岵，戶。峐，屺。）
94●山上有水，埒。（有停泉。○埒，音劣。）
94●夏有水，冬無水，澩。（有停潦。○澩，音學。）
94●山豄無所通，谿。（所謂窮瀆者，雖無所通，與水注川同名。○豄，音瀆。）
94●石戴土謂之崔嵬。（石山上有土者。○崔，徂回切。嵬，五回切。）
94●土戴石爲砠。（土山上有石者。○砠，七餘切。）
94●山夾水，澗。陵夾水，澞。（別山陵間有水者之名。○澞，音虞。）
94●山有穴爲岫。（謂岩穴。）
94●山西曰夕陽，（暮乃見日。）
94●山東曰朝陽。（旦卽見日。）
95●泰山爲東嶽，華山爲西嶽，霍山爲南嶽，（卽天柱山。潛水所出。）
95●恒山爲北嶽，（常山。）
95●嵩高爲中嶽。（大室山也。）
95●梁山，晉望也。（晉國所望祭者，今在馮翊夏陽縣西北臨河上。）

95●釋水第十二
95●泉一見一否爲瀸。（瀸，才有貌。見，現。否，卑美反。瀸，纖。）
95●井一有水一無水爲瀱汋。（《山海經》曰：“天井夏有水冬無水。”卽此類也。○瀱，計。汋，仁捉切。）
95●濫泉正出。正出，湧出也。（《公羊傳》曰“直出”，直猶正也。）
95●沃泉縣出。縣出，下出也。（從上溜下。○縣，音玄。）
95●氿泉穴出。穴出，仄出也。（從旁出也。○氿，軌。仄，側。）
95●湀闢，流川。（通流。○湀，揆。）
96●過辨，回川。（旋流。○過，古禾切。辨，片。）
96●灉，反入。（卽河水決出，復還入者。河之有灉，猶江之有沱。○灉，於用切。）
96●沾，沙出（今江東呼水中沙堆爲沾，音但。）
96●汧，出不流。（水流潛出，便自停成汙池。○汧，音牽。）
96●歸異出同流，肥。（《毛詩》傳曰：“所出同，所歸異爲肥。”。）
96●瀵，大出尾下。（今河東汾陰縣有水口如車輪許，濆沸湧出，其深無限，名之爲瀵。馮翊郃陽縣復有瀵，亦如之。相去數裏而夾河，河中陼上又有一瀵，瀵源皆潛相通。在汾陰者，人壅其流以爲陂，種稻，呼其本所出處爲瀵魁，此是也。尾猶厎也。○瀵，音糞。）
96●水醮曰厬。（謂水醮盡。○厬，音軌。）
96●水自河出爲灉，（《書》曰：“灉沮會同。”。）
96●濟爲濋，汶爲灛，洛爲波，漢爲潛，（《書》曰：“沱潛旣道。”○濋，楚。汶，問。灛，闡。沱，陀。）
96●淮爲滸，江爲沱，（《書》曰：“岷山導江，東別爲沱。”。）
96●濄爲洵，潁爲沙，汝爲濆。（《詩》曰：“遵彼汝墳。”皆大水溢出，別爲小水之名。○過，烏禾反。潁，餘頃反。濆，墳。）
97●水決之澤爲汧。（水決入澤中者亦名爲汧。）
97●決復入爲汜。（水出去復還。）
97●河水清且瀾漪，大波爲瀾，（言渙瀾。○瀾，蘭。漪，衣。）
97●小波爲淪，（言蘊淪。）
97●直波爲徑。（言徑侹。）
97●江有沱，河有灉，汝有濆。（此故上水別出耳，所作者重見。）
97●滸，水厓。（水邊地。）
97●水草交爲湄。（《詩》曰：“居河之湄。”○湄，音眉。）
97●濟有深涉，（謂濟渡之處。○濟，子細切。）
97●深則厲，淺則揭。揭者，揭衣也。（謂褰裳也。○揭，上二字音憩，下丘竭切。）
97●以衣涉水爲厲。（衣謂禪。）
97●繇膝以下爲揭，繇膝以上爲涉，繇帶以上爲厲。（繇，自也。○繇音由。上，時掌反。）
97●潛行爲泳。（水厎行也。《晏子春秋》曰：“潛行，逆流百步，順流七裏。”。）
98●汎汎楊舟，紼縭維之。紼，𦆽也。（𦆽，索。○紼，弗。縭，離。𦆽，律。）
98●縭，緌也。（緌，系。○緌，加誰切。）
98●天子造舟，（比船爲橋。○造，七到切。）
98●諸侯維舟，（維連四船。）
98●大夫方舟，（並兩船。）
98●土特舟，（單船。）
98●庶人乘泭。（並木以渡。泭，音桴。）
98●水注川曰谿，注谿曰谷，注穀曰溝，注溝曰澮，注澮曰瀆。（此皆道水轉相灌注所入之處名。○澮，古外切。）
98●逆流而上曰溯洄，順流而下曰溯遊。（皆見《詩》。○溯，音素。）
98●正絕流曰亂。（直橫渡也。《書》曰：“亂於河。”。）
98●江、河、淮、濟爲四瀆。四瀆者，發源注海者也。
99●水泉
99●水中可居者曰洲，小洲曰陼，小陼曰沚，小沚曰坻，人所爲爲潏。（人力所作。○陼，渚。坻，池。潏，述。）
99●水中
99●河出昆侖虛，色白。（《山海經》曰：“河出昆侖西北隅。”虛，山下基也。）
99●所渠並千七百，一川色黃。（潛流地中，汨潄沙壤，所受渠多，眾水溷淆，宜其濁黃。）
99●百里一小曲，千里一曲一直。（《公羊傳》曰：河曲流，河千里一曲一直。）
99●河曲
100●徒駭、（今在成平縣，義所未聞。駭，諧秸切。）
100●太史、（今所在未詳。）
100●馬頰、（河勢上廣下狹，狀如馬頰。）
100●覆鬴、（水中可居，往往而有，狀如覆釜。○覆，扶服切。鬴，父。）
100●胡蘇、（東莞縣今有胡蘇亭，其義未詳。）
100●簡、（水道簡易。）
100●絜、（水多約絜。）
100●鉤盤、（水曲如鉤流盤桓也。）
100●鬲津。（水多阨狹，可隔以爲津而橫渡。○鬲，革。）
100●九河
100●從《釋地》已下至九河，皆禹所名也。
●經三千五百六十四字
●注四千三百二十二字

101●釋草第十三
101●蒮，山韭。茖，山蔥。葝，山䪥。蒚，山蒜（今山中多有此菜，皆如人家所種者。茖蔥，細莖大葉。○蒮，音育。韭，音九。茖，音革。蔥，音忩。葝，巨盈切。䪥，音薤。蒚，力。）
101●薜，山蘄。（《廣雅》曰：“山蘄，當歸。”當歸今似蘄而粗大。○薜，音百。蘄，音芹。）
101●椴，木槿。櫬，木槿。（別二名也。似李樹，華朝生夕隕，可食。或呼日及，亦曰王蒸。○椴，音段。槿，謹。櫬，襯。）
102●術，山薊。（《木草》云：術，一名山薊。今術似薊而生山中。○薊，音計。）
102●楊，枹薊。（似薊而肥大，今呼之馬薊。○枹，音孚。）
102●葥，王蔧。（王帚也，似藜，其樹可以爲埽蔧。江東呼之曰藜帚。○葥，音箭。蔧，音邃。）
102●菉，王芻。（菉，蓐也。今呼鴟腳莎。○菉，音綠。）
102●拜，蔏藋。（蔏藋亦似藜。○蔏，音商。藋，徒的切。）
102●蘩，皤蒿。（白蒿。）
102●蒿，苣。（今人呼青蒿，香中炙啖者爲菣。）
102●蔚，牡菣。（無子者。○蔚，音尉。菣，去刃切。）
102●齧，彫蓬；薦，黍蓬。（別蓬種類。）
102●𦸣，鼠莞。（亦莞屬也，纖細似龍須，可以爲席。蜀中出好者。○𦸣，方寐切。莞，音官。）
102●葝，鼠尾。（可以染皂。）
102●菥蓂，大薺。（薺葉細，俗呼之曰老薺。○菥，音惜。蓂，音覓。）
102●蒤，虎杖。（似紅草而粗大，有細剌，可以染赤。○蒤，音途。）
102●孟，狼尾。（似茅，今人亦以覆屋。）
102●瓠棲，瓣。（瓠中瓣也。《詩》云：“齒如瓠棲。”○瓠，戶故切。瓣，方莧切。）
102●茹藘，茅蒐。（今之蒨也。可以染絳。○茹，音如。藘，力居切。）
103●果臝之實，栝樓。（今齊人呼之爲天瓜。○臝，方果切。）
103●荼，苦菜。（《詩》曰：“誰謂荼苦。”苦菜可食。）
103●萑，蓷。（今茺蔚也。葉似荏，方莖，白華，華生節間。又名益母，《廣雅》雲。○萑，音隹。蓷，他回切。）
103●虉，綬。（小草，有雜色，似綬。○虉，音逆。）
103●粢，稷。（今江東人呼粟爲粢。）
103●眾，秫。（謂黏粟也。○眾，音終。秫，音述。）
103●戎叔謂之荏菽。（卽胡豆也。○菽，音叔。）
103●卉，草。（百卉總名。）
103●萒，雀弁。（未詳。）
103●蘥，雀麥。（卽燕麥也。○萒，兌轉切。蘥，音藥。）
103●蘾，烏薞。萰，菟荄。蘩，菟蒵。（皆未詳。）
103●蔩，菟瓜。（菟瓜似土瓜。○蘾，戶怪切。蕵，音孫。萰，音練。菟，音兔。荄，音垓。蒵，音兮。蔩，音演。）
103●茢薽，豕首。（《本草》曰彘盧，一名蟾蜍諸蘭。今江東呼豨首，可以煼蠶蛹。○茢，音列。薽，音其。豕，傷氏切。）
103●荓，馬帚。（似蓍，可以爲埽蔧。○荓，音並。）
103●藱，懷羊。（未詳。）
103●茭，牛蘄。（今馬蘄。葉細銳似芹，亦可食。○藱，胡罪切。）
103●葖，蘆萉。（萉宜爲菔。蘆菔，蕪菁屬。紫華，大根，俗呼雹葖。○葖，他忽切。蘆，音羅。萉，蒲北切。）
103●淔，灌。（未詳。）
104●苬，芝。（芝，一歲三華，瑞草。○淔，音敕。苬，音囚。）
104●筍，竹萌。（初生者。）
104●簜，竹。（竹別名。《儀禮》曰：“簜在建鼓之間。”謂簫管之屬。○簜，音蕩。）
104●莪，蘿。（今莪蒿也。亦曰廩蒿。）
104●苨，菧苨。（薺苨。○苨，音禰。菧，音底。）
104●絰履。（未詳。）
104●莕，接餘。其葉苻。（叢生水中，葉圓，在莖端，長短隨水深淺，江東食之。亦呼爲莕。音杏。○莕，音荇。絰，待節切。）
104●白華，野菅。（菅，茅屬。《詩》曰：“白華菅兮。”○菅，音奸。）
104●薜，白蘄。（卽上“山蘄”。）
104●菲，芴。（卽土瓜也。○菲，音匪。芴，音物。）
104●葍，䔰。（大葉，白華，根如指，正白，可啖。○葍，音福。䔰，音富。）
104●熒，委萎。（藥草也。葉似竹，大者如箭竿，有節，葉狹而長，表白裏青，根大如指，長一二尺，可啖。○萎，音威。）
104●葋，艼熒。（未詳。）
104●竹，萹蓄。（似小藜，赤莖節，好生道旁，可食，又殺蟲。○葋，音劬。艼，他丁切。熒，音迥。萹，匹善切。）
104●葴，寒漿。（今酸棗草。江東呼曰苦葴。音針。）
104●薢茩，芵茪。（芵明也。葉黃銳，赤華，實如山茱萸。或曰䔖也。關西謂之薢茩。○薢，音皆。茩，音狗。芵，音決。茪，音光。）
104●莁荑，蔱蘠。（一名白蕢。○莁，音巫。荑，音夷。蔱，音殺。蔱，音牆。）
105●瓞，瓝。其紹瓞。（俗呼瓝瓜爲瓞。紹者，瓜蔓緒，亦著子，但小如瓝。○瓞，大結切。瓝，步角切。）
105●芍，鳧茈。（生下田。苗似龍須而細，根如指頭，黑色可食。○芍，戶了切。）
105●蘱，薡蕫。（似蒲而細。○蘱，音類。薡，音鼎。蕫，音董。）
105●蕛，苵。（蕛似稗，布地生，穢草。○蕛，音帝。苵，大結切。）
105●鉤，芺。（大如拇指，中空，莖頭有台似薊。初生可食。）
105●䪥，鴻薈。（卽䪥菜也。○薈，音會。）
105●蘇，桂荏。（蘇，桂類。故名桂荏。）
105●薔，虞蓼。（虞蓼，澤蓼。○蓼，音了。）
105●蓧，蓨。（未詳。）
105●虋，赤苗。（今之赤粱粟。）
105●芑，白苗。（今之白粱粟，皆好穀。）
105●秬，黑黍。（《詩》曰：“維秬維秠。”。）
105●秠，一稃二米。（此亦黑黍，但中米異耳。漢和帝時任城生黑黍，或三四實，實二米，得黍三斛八鬥是。○蓧，他凋切。蓨，音惕。虋，音門。芑，音起。秠，孚鄙切。桴，音敷。）
105●稌，稻。（今沛國呼稌。○稌，音杜。）
105●葍，藑茅。（葍，華有赤者爲藑。藑，葍一種耳。亦猶菱苕，華黃白異名。○藑，音瓊。）
105●台，夫須。（鄭箋《詩》云：台可以爲禦雨笠。○夫，音扶。）
105●藆藅。（未詳。）
106●莔，貝母。（根如小貝，圓而白華，葉似韭。○藆，音蹇。藅，音伐。莔，音萌。）
106●荍，蚍衃。（今荊葵也。似葵，紫色。謝氏云：‘小草，多華少葉，葉又翹起。”○荍，音翹。蚍，音毗。衃，音浮。）
106●艾，冰台。（今艾蒿。）
106●蕇，亭曆。（實、葉皆似芥，一名狗薺，《廣雅》雲。○蕇，音典。）
106●苻，鬼目。（今江東有鬼目草，莖似葛，葉員而毛，子如耳璫也。赤色叢生。）
106●薜，庾草。（未詳。）
106●蔜，𦺋𧃒 。（今蘩𧃒也。或曰雞腸草。○蔜，五高切。𦺋，音嫂。𧃒，音縷。）
106●離南，活莌。（草生江南，高丈許，大葉，莖中有瓤，正白，零陵人祖日貫之爲樹。○莌，音奪。）
106●蘢，天蘥。須，葑蓯。（未詳。）
106●蒡，隱荵。（似蘇有毛，今江東呼爲隱荵。藏以爲菹，亦可瀹食。○龍，音聾。葑，方孔切。蓯，音總。蒡，音旁。）
106●莤，蔓於。（草生水中，一名軒于，江東呼茜。音猶。）
106●蓾，蔖。（作履苴草。○蓾，音魯。蔖，才古切。）
106●柱夫，搖車。（蔓生，細葉，紫華，可食。今俗呼曰“翹搖車”。○柱，音主。夫，音扶。）
106●出隧，蘧蔬。（蘧蔬，似土菌，生菰草中，今江東啖之，甜滑。音氈氍㲣。○隧，音遂。蘧，巨俱切。蔬，山俱切。）
107●蘄茞，蘪蕪。（香草，葉小如萎狀。《淮南子》云“似蛇床”。《山海經》云“臭如蘪蕪”。○茞，昌改切。）
107●茨，蒺藜。（布地蔓生，細葉，子有三角，剌人，見《詩》。）
107●蘮蒘，竊衣。（似芹，可食。子大如麥，兩兩相合。有毛，著人衣。○蘮，音計。蒘，音如。）
107●髦，顛蕀。（細葉，有剌，蔓生，一名商蕀。《廣雅》云“女木也”。○髦，音毛。蕀，音棘。）
107●雚，芄蘭。（雚芄，蔓生。斷之有白汁，可啖。○雚，音貫。）
107●𧂇，莐藩。（生山上，葉如韭，一曰提母。○𧂇，徒南切。莐，音沈。）
107●蕍，蕮。（今澤蕮。○蕍，音俞。蕮，音昔。）
107●蔨，鹿藿。其實莥。（今鹿豆也。葉似大豆，根黃而香，蔓延生。○蔨，巨員切。藿，音霍。莥，女九切。）
107●薃侯，莎。其實媞。（《夏小正》曰：“薃也者，莎䔺。媞者其實。”○薃，音浩。媞，音堤。）
107●莞，苻蘺。其上蒚。（今西方人呼蒲爲莞蒲。蒚謂其頭台首也。今江東謂之苻蘺，西方亦名蒲中莖爲蒚，用之爲席。音羽翮。）
107●荷，芙渠。（別名芙蓉，江東呼荷。）
107●其莖茄，其葉蕸，其本蔤，（莖下白蒻在泥中者。）
108●其華菡萏，（見《詩》。）
108●其實蓮，（蓮謂房也。）
108●其根藕，其中的，（蓮中子也。）
108●的中薏。（中心苦。）
108●紅，蘢古。其大者蘬。（俗呼紅草爲蘢鼓，語轉耳。○蘬，丘軌切。）
108●蒫，薺實。（薺子名。○蒫，才何切。）
108●黂，枲實。（《禮記》曰“苴麻之有黂。”○黂，扶刃切。）
108●枲，麻。（別二名。）
108●須，蕵蕪。（蕵蕪，似羊蹄，葉細，味酢，可食。）
108●菲，蒠菜。（菲草，生下濕地，似蕪菁，華紫赤色，可食。○菲，音匪。蒠，音息。）
108●蕢，赤莧。（今之莧，赤莖者。○蕢，巨貴切。）
108●蘠蘼，虋冬。（虋冬，一名滿冬，《本草》雲。○蘼，音美。）
108●萹，苻止。（未詳。）
108●濼，貫眾。（葉圓銳，莖毛黑，布地，冬不死，一名貫渠，《廣雅》云“貫節”。○萹，音偏。濼，音爍。眾，音終。）
108●莙，牛薻（似薻，葉大，江東呼爲馬薻。○莙，其隕切。薻，音早。）
108●蓫薚，馬尾。（《廣雅》曰：“馬尾，蔏陸。”《本草》雲，別名薚。今關西亦呼爲薚，江東呼爲當陸。○蓫，他六反。薚，他羊反。）
108●萍，蓱。（水中浮蓱。江東謂之薸。○蘋，音平。蓱，音瓶。薸，音瓢。）
109●其大者蘋。（《詩》曰：“於以采蘋。”。）
109●莃，菟葵。（頗似葵而小，葉狀如藜，有毛，汋啖之滑。○莃，音希。）
109●芹，楚葵。（今水中芹菜。）
109●藬，牛蘈。（今江東呼草爲牛蘈者，高尺餘許。方莖，葉長而銳，有穗。穗間有華，華紫縹色，可淋以爲飲。○藬，吐回切。蘈，音頹。）
109●藚，牛唇。（《毛詩傳》曰：“水蕮也。”如藚斷，寸寸有節，拔之可復。○藚，音續。）
109●蘋，藾蕭。（今藾蒿也。初生亦可食。○藾，音賴。）
109●連，異翹。（一名連苕，又名連草，《本草》雲。）
109●澤，烏蕵。（卽上“蘾”也。）
109●傅，橫目。（一名結縷，俗謂之鼓箏草。）
109●釐，蔓華。（一名蒙華。）
109●菱，蕨攗。（菱，今水中芰。○菱，音淩。攗，音眉。）
109●大菊，蘧麥。（一名麥句姜，卽瞿麥。）
109●薜，牡𧄽。（未詳。）
109●葥，山莓。（今之木莓也。實似藨莓而大，亦可食。○薛，音百。𧄽，音贊。葥，音箭。莓，音每。）
109●齧，苦堇。（今堇葵也。葉似柳，子如米，汋食之滑。）
109●藫，石衣。（水苔也。一名石發。江東食之。或曰，藫，葉似䪥而大，生水底，亦可食。○藫，音潭。）
110●蘜，治蘠。（今之秋華菊。○蘜，音菊。）
110●唐、蒙，女蘿。女蘿，菟絲。（別四名。《詩》云：“爰采唐矣。”。）
110●苗，蓨。（未詳。）
110●茥，蒛葐。（覆盆也。實似莓而小，亦可食。○蓨，他凋切。茥，音奎。蒛，音缺。葐，音盆。）
110●芨，堇草。（卽烏頭也。江東呼爲堇。○芨，音急。堇，音靳。）
110●虃，百足。（未詳。）
110●菺，戎葵。（今蜀葵也。似葵，華如木槿華。○虃，音纖。菺，音肩。）
110●蘻，狗毒。（樊光云：“俗語苦如蘻。”○蘻，音計。）
110●垂，比葉。（未詳。）
110●蕧，盜庚。（旋蕧，似菊。○蕧，音服。）
110●茡，麻母。（苴麻盛子者。）
110●瓝，九葉。（今江東有草，五葉共叢生一莖，俗因名爲五葉，卽此類也。）
110●藐，茈草。（可以染紫，一名茈䓞，《廣雅》雲。○藐，亡角切。茈，子爾切。）
110●倚商，活脫。（卽離南也。）
110●蘵，黃蒢。（蘵草，葉似酸漿，華小而白，中心黃。江東以作菹食。○脫，音奪。蘵，音職。蒢，音除。）
110●藒車，芞輿。（藒車，香草，見《離騷》。○藒，音挈。芞音乞。）
110●權，黃華。（今謂牛芸草爲黃華。華黃，葉似菽蓿。）
111●葞，春草。（一名芒草，《本草雲》。○葞，音尾。）
111●蔠葵，蘩露。（承露也。大莖小葉，葉紫黃色。○蔠，音終。）
111●菋，荎藸。（五味也。蔓生，子叢在莖頭。○菋，音未。荎，直其切。藸，音除。）
111●蒤，委葉。（《詩》云：“以茠蒤蓼。”○蒤，音徒。）
111●皇，守田。（似燕麥，子如彫胡米，可食，生廢田中。一名守氣。）
111●鉤，藈姑。（鉤，也，一名王瓜。實如瓝瓜，正赤，味苦。○藈，音圭。）
111●望，乘車。（可以爲索，長丈餘。○乘，音繩。）
111●困，衱袶。（未詳。）
111●攫，烏階。（卽烏杷也。子連相著，狀如杷齒，可以染皂。○衱，音劫。袶，音絳。攫，音钁。）
111●杜，土鹵。（杜衡也，似葵而香。）
111●盱，虺床。（蛇床也。一名馬床，《廣雅》雲。○盱，音籲。）
111●蔝，蔜。（未聞。）
111●赤，枹薊。（卽上“枹薊”。）
111●菟奚，顆涷。（款涷也，紫赤華，生水中。○蔝，音米。蔜，五刀切。涷，音東。）
111●中馗，菌。（地蕈也，似蓋，今江東名爲土菌，亦曰馗廚。可啖之。○馗，音逵。菌，巨隕切。）
111●小者菌。（大小異名。）
111●菆，小葉。（未聞。）
111●苕，陵苕。（一名陵時，《本草》雲。）
112●黃華，蔈；白華，茇。（苕，華色異名亦不同。○菆，音輒。苕，音調。蔈，音標。茇，音沛。）
112●蘪，從水生。（生於水中。○蘪，音眉。）
112●薇，垂水。（生於水邊。）
112●薜，山麻。（似人家麻，生山中。）
112●莽，數節。（竹類也，節間促。）
112●桃枝，四寸有節。（今桃枝節間相去多四寸。○數，音朔。）
112●粼，堅中。（竹類也，其中實。）
112●簢，筡中。（言其中空，竹類。）
112●仲，無笐。（亦竹類。未詳。）
112●䈚，箭萌。（萌，筍屬也。《周禮》曰：“䈚菹雁醢。”。）
112●筿，箭。（別二名。○粼，音吝。簢，音閔。筡，音徒。笐，音杭。䈚，音待。）
112●枹，霍首。素華，軌鬷。（皆未詳。）
112●芏，夫王。（芏草，生海邊，似莞藺。今南越人采以爲席。○枹，音包。芏，音杜。）
112●藄，月爾。（卽紫綦也。似蕨，可食。○藄，音其。）
112●葴，馬藍。（今大葉冬藍也。○葴，音針。）
112●姚莖，塗薺。（未詳。）
112●苄，地黃。（一名地髓，江東呼苄。○苄，音戶。）
112●蒙，王女。（蒙卽唐也，女蘿別名。）
112●拔，蘢葛。（似葛，蔓生，有節。江東呼爲龍尾，亦謂之虎葛，細葉赤莖。）
113●藗，牡茅。（白茅屬。○藗，音速。）
113●菤耳，苓耳。（《廣雅》云“枲耳也”。亦雲胡枲，江東呼爲常枲，或曰苓耳。形似鼠耳，叢生如盤。○菤，音捲。）
113●蕨，𧆊。（《廣雅》云“紫藄”，非也。初生無葉，可食。江西謂之𧆊。○𧆊，音鱉。）
113●蕎，邛鉅。（今藥草大戟也，《本草》雲。）
113●繁，由胡。（未詳。）
113●莣，杜榮。（今莣草，似茅，皮可以爲繩索、履屩也。○莣，音忘。）
113●稂，童粱。（稂，莠類也。）
113●藨，麃。（麃卽莓也，今江東呼爲藨莓。子似覆葐而大，赤，酢甜可啖。○藨，蒲苗切。麃，平表切。）
113●的，薂。（卽蓮實。○薂，音亦。）
113●購，蔏蔞。（蔏蔞，蔞蒿也。生下田。初出可啖，江東用羹魚。○購，古豆切。蔞，力朱切。）
113●茢，勃茢。（一名石芸，《本草》雲。○茢，音列。）
113●葽繞，蕀蒬。（今遠志也。似麻黃，赤華，葉銳而黃，其上謂之小草，《廣雅》雲。○葽，烏了切。蒬，音冤。）
113●茦，刺。（草刺針也。關西謂之刺，燕北、朝鮮之間曰茦，見《方言》。○茦，音冊。）
113●蕭，萩。（卽蒿。○萩，音秋。）
113●蕁，海藻。（藥草也。一名海羅，如亂髮，生海中，《本草》雲。）
114●長楚，銚芅。（今羊桃也，或曰鬼桃。葉似桃，華白，子如小麥，亦似桃。○銚，音姚。芅，音亦。）
114●蘦，大苦。（今甘草也。蔓延生，葉似荷，青黃，莖赤有節，節有枝相當。或雲蘦似地黃。）
114●芣苢，馬舄；馮舄，車前。（今車前草，大葉長穗，好生道邊，江東呼爲蝦蟆衣。○芣，音浮。苢音以。）
114●綸似綸，組似組，東海有之。（綸，今有秩、嗇夫所帶糾青絲綸。組，綬也。海中草生彩理有象之者，因以名雲。）
114●帛似帛，布似布，華山有之。（草葉有象布帛者，因以名雲。生華山中。）
114●苀，東蠡。（未詳。）
114●綿馬，羊齒。（草細葉，葉羅生而毛，有似羊齒。今江東呼爲雁齒。繅者以取繭緒。）
114●萿，麋舌。（今麋舌草。春生，葉有似於舌。○萿，古活反。）
114●搴櫃朐。（未聞。）
114●蘩之醜，秋爲蒿。（醜，類也。春時各有種名，至秋老成，通皆呼爲蒿。○搴，居展切。櫃，音巨。朐，音劬。）
114●芺、薊，其實荂。（芺與薊，莖頭皆有蓊台，名荂，荂卽其實。音俘。○芺，音襖。）
115●蔈、荂，荼。（卽芀。）
115●猋、藨，芀。（皆芀、荼之別名。方俗異語，所未聞。○蔈，方腰切。猋，必遙切。藨，方驕切。芀，音調。）
115●葦醜。芀，（其類皆有芀秀。）
115●葭華。（卽今蘆也。）
115●蒹，薕。（似萑而細，高數尺，江東呼爲蒹藡。○薕，音廉。）
115●葭，蘆。（葦也。）
115●菼，薍。（似葦而小，實中，江東呼爲鳥蓲。○菼，他敢切。薍，五患切。蓲，音丘。）
115●其萌虇。（今江東呼蘆芛爲虇，然則萑葦之類，其初生者皆名虇。虇，音繾綣。）
115●蕍。芛、葟、華，榮。（《釋言》云：“華，皇也。”今俗呼草木華初生者爲芛。音䝐豬，猶敷，蕍亦華之貌。所未聞。○蕍，音俞。芛，羊捶切。葟，音皇。）
115●卷施草，拔心不死。（宿莽也，《離騷》雲。）
115●荺，茭。（今江東呼藕紹緒如指、空中可啖者爲茇茭，卽此類。○荺，于閔切。茭，胡巧切。）
115●荄，根。（別二名，俗呼韭根爲荄。）
115●攫，橐含。（未詳。）
115●華，荂也。（今江東呼華爲荂。○荂，音敷。）
115●華、荂，榮也。（轉相解。）
116●木謂之華，草謂之榮。不榮而實者謂之秀，榮而不實者謂之英。

116●釋木第十四
116●槄，山榎。（今之山楸。○槄，音叨。榎，音賈。）
116●栲，山樗。（栲似樗，色小白，生山中，因名雲。亦類漆樹。○樗，醜於切。）
116●柏，椈。（《禮記》曰：“鬯臼以椈。”○椈，音菊。）
116●髡，梱。（未詳。）
116●椵，柂。（白椵也。樹似白楊。○髡，音坤。梱，五門切。椵，音叚。柂，音夷。）
116●梅，柟。（似杏，實酢。○柟，而占切。）
116●柀，煔。（煔似松，生江南。可以爲船及棺材，作柱埋之不腐。○柀，音披。煔，音衫。）
116●櫠，椵。（柚屬也。子大如盂，皮厚二三寸，中似枳，食之少味。○櫠，音廢。椵，音賈。）
116●杻，檍。（似棣，細葉。葉新生可飼牛，材中車輞。關西呼杻子，一名土壃。○杻，女九切。檍，音億。）
116●楙，木瓜。（實如小瓜，酢可食。○楙，音茂。）
116●椋，卽來。（今椋，材中車輞。○椋，音良。）
116●栵，栭。（樹似槲栭庳小，子如細栗，可食。今江東亦呼爲栭栗。○栵，音列。栭，音而。）
117●檴，落。（可以爲杯器素。○檴，音鑊。）
117●柚，條。（似橙，實酢。生江南。）
117●時，英梅。（雀梅。）
117●楥，櫃桏。（未詳。或曰：桏當爲柳。櫃桏似柳，皮可煮作飲。○楥，音袁。桏，音邛。）
117●栩，杼。（柞樹。○栩，香羽切。杼，省汝切。）
117●味，荎著。（《釋草》已有此名，疑誤重出。○荎，直之切。著，音儲。）
117●藲，荎。（今之剌榆。○藲，音歐。荎，大結反。）
117●杜，甘棠。（今之杜棠。）
117●狄臧，槔。貢綦。（皆未詳。）
117●朹，檕梅。（朹樹狀似梅。子如指頭，赤色，似小㮏，可食。○槔，音皋。綦，音其。朹，音求。檕，音計。）
117●朻者聊。（未詳。）
117●魄，榽橀。（魄，大木細葉，似檀。今河東多有之。齊人諺曰：‘上山斫檀，榽橀先殫。’”○朻，音糾。榽，兮計切。橀，許兮切。）
117●梫，木桂。（今南人呼桂厚皮者爲木桂。桂樹葉似枇杷而大，白華，華而不著子，叢生岩嶺，枝葉冬夏常青，間無雜木。○梫，音寢。）
117●棆，無疵。（棆，楩屬，似豫章。○棆，音倫。）
117●椐，樻。（腫節可以爲杖。○椐，音祛。樻，起愧切。）
117●檉，河柳。（今河旁赤莖小楊。）
117●旄，澤柳。（生澤中者。）
117●楊，蒲柳。（可以爲箭。《左傳》所謂“董澤之蒲”。）
118●權，黃英。輔，小木。（權、輔，皆未詳。）
118●杜，赤棠。白者棠。（棠色異，異其名。）
118●諸慮，山櫐。（今江東呼櫐爲藤，似葛而粗大。○櫐，音壘。）
118●欇，虎櫐。（今虎豆，纏蔓林樹而生，莢有毛剌。今江東呼爲㯿。欇，音涉。）
118●杞，枸機。（今枸杞也。○機，音計。）
118●杬，魚毒。（杬，大木。子似栗，生南方，皮厚，汁赤，中藏卵果。）
118●檓，大椒。（今椒樹叢生，實大者名爲檓。）
118●楰，鼠梓。（楸屬也。今江東有虎梓。○楰，音庾。）
118●楓，欇欇。（楓樹似白楊，葉員而岐，有脂而香，今之楓香是。○欇。音輒。）
118●寓木，宛童。（寄生樹，一名蔦。○寓，魚其切。）
118●無姑，其實夷。（無姑，姑榆也。生山中。葉圓而厚，剝取皮合漬之，其味辛香，所謂無夷。）
118●櫟，其實梂。（有梂匯自裹。○梂，音求。）
118●檖，蘿。（今楊檖也。實似梨而小，酢可食。○檖，音遂。）
118●楔，荊桃。（今櫻桃。）
118●旄，冬桃。（子冬熟。）
118●榹桃，山桃。（實如桃而小，不解核。○楔，音戛。榹，音斯。）
119●休，無實李。（一名趙李。）
119●痤，椄慮李。（今之麥李。）
119●駁，赤李。（子赤。）
119●棗，壺棗。（今江東呼棗大而銳上者爲壺。壺，猶瓠也。）
119●邊，要棗。（子細腰，今謂之鹿盧棗。○要，音腰。）
119●櫅，白棗。（卽今棗子白熟。）
119●樲，酸棗。（樹小實酢。《孟子》曰：“養其樲棗。”○樲，音二。）
119●楊徹，齊棗。（未詳。）
119●遵，羊棗。（實小而員，紫黑色，今俗呼之爲羊矢棗。《孟子》曰：“曾晳嗜羊棗。”。）
119●洗，大棗。（今河東猗氏縣出大棗，子如雞卵。）
119●煮，填棗。（未詳。）
119●蹶洩，苦棗。（子味苦。）
119●晳，無實棗。（不著子者。）
119●還味，棯棗。（還味，短味。○洗，屑典切。填，音田。洩，音屑。還，音旋。棯，音稔。）
119●櫬，梧。（今梧桐。）
119●樸，枹者。（朴屬叢生者爲枹。《詩》所謂“棫樸枹櫟”。○朴，音蔔。）
119●謂櫬，采薪。采薪，卽薪。（指解今樵薪。）
119●棪，㯈其。（棪實似柰，赤可食。）
119●劉，劉杙。（劉子生山中，實如梨，酢甜，核堅，出交趾。）
120●櫰，槐大葉而黑。（槐樹葉大色黑者名爲櫰。○櫰，苦回切。）
120●守宮槐，葉晝聶宵炕。（槐葉晝日聶合而夜炕布者名爲守宮槐。○聶，音輒。炕，籲郎切。）
120●槐，小葉曰榎。（槐當爲楸。楸細葉者爲榎。）
120●大而皵，楸；（老乃皮粗皵者爲楸。）
120●小而皵，榎。（小而皮粗皵者爲榎。《左傳》曰“使擇美榎”。）
120●椅，梓。（卽楸。○椅，於寄切。）
120●桋，赤栜。白者栜。（赤栜，樹葉細而岐銳，皮理錯戾，好叢生山中，中爲車輞。白栜，葉員而岐，爲大木。○栜，山厄切。）
120●終，牛棘。（卽馬棘也。其剌粗而長。）
120●灌木，叢木。（《詩》曰：“集於灌木。”。）
120●瘣木，苻婁。（謂木病尫傴癭腫無枝條。○瘣，胡罪切。）
120●蕡，藹。（樹實繁茂菴藹。）
120●枹，遒木，魁瘣。（謂樹木叢生，根枝節目盤結磈磊。○遒，徂由切。）
120●棫，白桵。（桵，小木，叢生有剌，實如耳璫，紫赤可啖。○棫，音域。桵，人隹切。）
120●梨，山樆。（卽今梨樹。○樆，音離。）
121●桑辨有葚，梔。（辨，半也。○辨，音片。）
121●女桑，桋桑。（今俗呼桑樹小而條長者爲女桑樹。）
121●榆，白枌。（枌榆先生葉，卻著莢，皮色白。）
121●唐棣，栘。（似白楊，江東呼夫栘。○栘，音移。）
121●常棣，棣。（今山中有棣樹，子如櫻桃，可食。）
121●檟，苦荼。（樹小如梔子，冬生葉可煮作羹飲。今呼早采者爲荼，晚取者爲茗。一名荈，蜀人名之苦荼。）
121●樕樸，心。（槲樕別名。）
121●榮，桐木。（卽梧桐。）
121●棧木，幹木。（橿木也。江東呼木。）
121●檿桑，山桑。（似桑。材中作弓及車轅。）
121●木自獘，柛。（獘，踣。）
121●立死，椔。（不獘頓。）
121●獘者，翳。（樹蔭翳覆地者。《詩》云：“其椔其翳。”。）
121●木相磨，槸。（樹枝相切磨。）
121●棤，皵。（謂木皮甲錯。）
121●梢，梢棹。（謂木無枝柯，梢棹長而殺者。○柛，音伸。翳，側吏切。棤，音錯。皵，音舄。梢，音朔。棹，音濁。）
121●樅，松葉柏身。（今大廟梁材用此木。《尸子》所謂“松柏之鼠，不知堂密之有美樅”。○樅，七容切。）
122●檜，柏葉松身。（《詩》曰：“檜楫松舟。”。）
122●句如羽，喬。（樹枝曲卷似鳥毛羽。）
122●下句曰朻，上句曰喬。如木楸曰喬，（楸樹性上竦。）
122●如竹箭曰苞，（條竹性叢生。）
122●如松柏曰茂，（枝葉婆娑。）
122●如槐曰茂。（言扶疏茂盛。）
122●祝，州木。髦，柔英。（皆未詳。）
122●槐棘醜喬，（枝皆翹竦。）
122●桑柳醜條，（阿那垂條。）
122●椒樧醜莍，（莍萸子聚生成房貌。今江東亦呼莍。莍、樧似茱萸而小，赤色。○樧，音殺。）
122●桃李醜核。（子中有核人。）
122●瓜曰華之，桃曰膽之，棗李曰疐之，樝梨曰鑽之。（皆啖食治擇之名。樝似梨而酢澀，見《禮記》。○華，胡化切。疐，音帝。鑽，子官切。）
122●小枝上繚爲喬。（謂細枝翹繚上句者，名爲喬木。○繚，音了。）
123●無枝爲檄。（檄棹直上。○檄，音亦。）
123●木族生爲灌。（族，叢。）

123●釋蟲第十五
123●螜，天螻。（螻蛄也。《夏小正》曰：“螜則鳴。”○螜，音斛。）
123●蜚，蠦蜰。（蜰卽負盤，臭蟲。○蜚，音費。蠦，音蘆。蜰，音肥。）
123●螾𧊔，入耳。（蚰蜒。○螾，音引。𧊔，音演。）
123●蜩，螂蜩。（《夏小正》傳曰：“螂蜩者，五彩具。”○蜩，音調。）
123●螗蜩。（《夏小正》傳曰：“螗蜩者蝘。”俗呼爲胡蟬，江南謂之螗蛦，音夷。）
123●蚻，蜻蜻。（如蟬而小。《方言》云：“有文者謂之螓。”《夏小正》曰：“鳴蚻，虎懸。”。）
123●𧕾，茅蜩。（江東呼爲茅截，似蟬而小，青色。○蚻，音劄。𧕾，音節。）
123●蝒，馬蜩。（蜩中最大者爲馬蜩。）
123●蜺，寒蜩。（寒螿也。似蟬而小，青赤。《月令》曰：“寒蟬鳴。”。）
123●蜓蚞，螇螰。（卽蝭蟧也，一名蟪蛄。齊人呼螇螰。○蜓，音挺。蚞，音木。）
123●蛣蜣，蜣螂。（黑甲蟲，啖糞土。○蛣，起吉切。蜣，音羌。）
123●蠍，蛣𧌑。（木中蠹蟲。○蠍，音曷。𧌑音，屈。）
123●蠰，齧桑。（似天牛，角長，體有白點。喜桑樹，作孔入其中。江東呼爲齧髮。○蠰，音餉。）
124●諸慮，奚相。（未詳。）
124●蜉蝣，渠略。（似蛣蜣，身狹而長，有角，黃黑色。叢生糞土中，朝生暮死。豬好啖之。○蜉，音浮。蝣，音遊。）
124●蛂，蟥蛢。（甲蟲也。大如虎豆，綠色，今江東呼黃蛢。音瓶。○蛂，步結切。蟥，音黃。）
124●蠸，輿父，守瓜。（今瓜中黃甲小蟲，喜食瓜葉，故曰守瓜。○蠸，音權。父，音甫。）
124●蝚，蛖螻。（蛖螻，螻蛄類。○蝚，音柔。蛖，武江切。）
124●不蜩，王蚥。（未詳。）
124●蛄䗐，強蝆。（今米穀中蠹小黑蟲是也。建平人呼爲蝆子，音羋姓。○䗐，音施。蝆，亡婢切。）
124●不過，蟷蠰。（蟷蠰，螗螂別名。）
124●其子蜱蛸。（一名䗚蟭，蟷蠰卵也。○蟷，于郎切。蠰，音相。蜱，音毗。蛸，音消。）
124●蒺藜，蝍蛆。（似蝗而大腹，長角，能食蛇腦。○蝍，音卽。蛆，子餘切。）
124●蝝，蝮蜪。（蝗子未有翅者。《外傳》曰：“蟲舍蚳蝝。”○蝝，音緣。蝮，孚福切。蜪，音陶。）
124●蟋蟀，蛩。（今促織也。亦名青蛚。○蛩，音拱。）
124●蟼，蟆。（蛙類。○蟼，音警。）
124●蛝，馬䗃。（馬蠲，蚐，俗呼馬𧏿。○蛝，音閑。䗃，音棧。）
124●蛗螽，蠜。（《詩》曰：“趯趯阜螽。”○蛗，音阜。螽，音終。）
124●草螽，負蠜。（《詩》云：“喓喓草蟲。”謂常羊也。○蠜，音凡。）
125●蜤螽，蜙蝑。（蜙䗥也，俗呼蝽𧑓。○蜤，音斯。蜙，音松。蝑，音胥。）
125●蟿螽，螇蚸。（今俗呼似蜙䗥而細長、飛翅作聲者爲螇蚸。○蟿，音契。蚸，音曆。）
125●土螽，蠰谿。（似蝗而小，今謂之土𧎩。○蠰，音壤。）
125●螼蚓，蜸蠶。（卽蜿蟺也，江東呼寒蚓。○螼，蜣引切。蜸，苦顯切。蠶，他典切。）
125●莫貈，螳螂，蛑。（螳螂，有斧蟲，江東呼石螂。孫叔然以《方言》說此，義亦不了。○貈，音鶴。蛑，音謀。）
125●虰蛵，負勞。（或曰卽蜻蛉也，江東呼狐梨。所未聞。○虰，音丁。蛵，音馨。）
125●蜭，毛蠹。（卽蛓。○蜭，戶感切。）
125●蟔，蛅蟴。（蛓屬也。今青州人呼爲蛅蟴。孫叔然云“八角螫蟲”，失之。○蟔，音墨。蟴，音斯。）
125●蟠，鼠負。（甕器底蟲。○蟠，音煩。）
125●蟫，白魚。（衣書中蟲，一名蛃魚。○蟫，音淫。）
125●蛾，羅。（蠶蛾。○蛾，音娥。）
125●螒，天雞。（小蟲，黑身，赤頭，一名莎雞，又曰樗雞。○螒，音汗。）
125●傅，負版。（未詳。）
125●強，蚚。（卽強醜捋。○蚚，音祈。）
125●蛶，螪何。（未詳。）
125●螝，蛹。（蠶蛹。○蛶，音劣。螪，音商。螝，音龜。）
125●蜆，縊女。（小黑蟲，赤頭，喜自經死，故曰縊女。○蜆，音演。）
125●蚍蜉，大螘。（俗呼爲馬蚍蜉。）
126●小者螘。（齊人呼蟻蟻蛘。）
126●蠪，朾螘。（赤駁蚍蜉。）
126●螱，飛螘。（有翅。）
126●其子蚳。（蚳，蟻卵。《周禮》曰：“蜃蚳醬。”○螘，魚綺切。蠪，音聾。朾，直耕切。螱，音尉。蚳，音池。）
126●次蟗，蜘蛛。蜘蛛，蛛蝥。（今江東呼蝃蝥，音掇。○蟗，音秋。蜘，音知。蛛，音誅。蝥，音謀。）
126●土蜘蛛。（在地中布網者。）
126●草蜘蛛。（絡幕草上者。）
126●土蜂（今江東呼大蜂在地中作房者爲土蜂，啖其子，卽馬蜂，今荊巴間呼爲蟺，音憚。）
126●木蜂。（似土蜂而小，在樹上作房，江東亦呼爲木蜂，又食其子。○蜂，音蜂。）
126●蟦，蠐螬。（在糞土中。）
126●蝤蠐，蠍。（在木中。今雖通名爲蠍，所在異。○蟦，音費。蝤，音囚。）
126●蛜威，委黍。（舊說鼠𧌈別名。然所未詳。○蛜，音伊。）
126●蠨蛸，長踦。（小蜘蛛長腳者，俗呼爲喜子。○蠨，音簫。蛸，所交切。踦，巨綺切。）
126●蛭蝚，至掌。（未詳。）
126●國貉，蟲蠁。（今呼蛹蟲爲蠁。《廣雅》云：“士蛹，蠁蟲。”○蛭，音直反。）
126●蠖，蚇蠖。（今蝍𧑙。○蠖，於郭切。蚇，音尺。）
126●果蠃，蒲盧。（卽細腰蜂也，俗呼爲蠮螉。）
127●螟蛉，桑蟲。（俗謂之桑蟃，亦曰戎女。○螟，音冥。蛉，音令。）
127●蠍，桑蠹。（卽蛣𧌑。）
127●熒火，卽炤。（夜飛，腹下有火。○炤，音照。）
127●密肌，繼英。（未詳。）
127●蚅，烏蠋。（大蟲，如指，似蠶，見《韓子》。）
127●蠓，蠛蠓。（小蟲，似蚋，喜亂飛。○蠓，莫孔切。蠛，亡結切。）
127●王，蛈蝪。（卽螲蟷，似蜘蛛。在穴中有蓋，今河北人呼蛈蝪。○蛈，大結切。蝪，音湯。）
127●蟓，桑繭。（食桑葉作繭者，卽今蠶。）
127●雔由，樗繭，（食樗葉。○蟓，音象。雔，音讎。）
127●棘繭，（食棘葉。）
127●欒繭。（食欒葉。）
127●蚢，蕭繭。（食桑葉者，皆蠶類。○蚢，音杭。）
127●翥醜鏬，（剖母背而生。）
127●螽醜奮，（好奮迅作聲。○翥，者庶切。鏬，呼暇切。）
127●強醜捋，（以腳自摩捋。）
127●蜂醜螸，（垂其腴。○螸，音俞。）
127●蠅醜扇。（好搖翅。）
127●食苗心，螟。食葉，蟘。食節，賊。食根，蟊。（分別蟲啖食禾所在之名耳，皆見《詩》。○蟘，音特。蟊，音謀。）
127●有足謂之蟲，無足謂之豸。

128●釋魚第十六
128●鯉（今赤鯉魚。）
128●鱣。（鱣，大魚。似鱏而短，鼻口在頷下，體有邪行甲，無鱗，肉黃，大者長二三丈，今江東呼爲黃魚。○鱣，張連切。）
128●鰋。（今鰋額白魚。○鰋，音偃。）
128●鯰。（別名鯷。江東通呼鯰爲鮧。）
128●鱧。（鮦也。）
128●鯇。（今鯶魚，似鱒而大。○鯇，華板切。）
128●鯊，鮀。（今吹沙小魚，體員而有點文。○鮀，音陁。）
128●鮂，黑鰦。（卽白鯈魚，江東呼爲鮂。○鮂，音囚。鰦音茲。）
128●鰼，鰌。（今泥鰌。○鰼，音習。鰌，音秋。）
128●鰹，大鮦；小者鮵。（今青州呼小鱺爲鮵。○鰹，音堅。鮦，音同。鮵，音奪。）
128●魾，大鱯，小者鮡。（鱯，似鯰而大，白色。○魾，音皮。鱯，音畫。鮡，音兆。）
128●鰝，大鰕。（鰕大者出海中，長二三丈，須長數尺。今青州呼鰕魚爲鰝，音酆鄗。○鰕，音霞。）
128●鯤，魚子。（凡魚之子總名鯤。）
128●鱀，是鱁。（鱀，䱜屬也。體似鱏，尾如䱡魚，大腹，喙小銳而長，齒羅生，上下相銜，鼻在額上，能作聲，少肉多膏。胎生、健啖細魚。大者長丈餘，江中多有之。○鱀，音忌。）
129●鱦，小魚。（《家語》曰：“其小者鱦魚也。”今江東亦呼魚子未成者爲鱦。音繩。）
129●鮥，鮛鮪。（鮪，鱣屬也。大者名王鮪，小者名鮛鮪。今宜都郡自京門以上江中通出鱏鱣之魚，有一魚狀似鱣而小，建平人呼鮥子，卽此魚也。音洛。○鮛，音叔。鮪，音偉。）
129●鯦，當魱。（海魚也。似鯿而大鱗，肥美多鯁，今江東呼其最大長三尺者爲當魱。音胡。○鯦，俱救切。）
129●鮤，鱴刀。（今之鮆魚也，亦呼爲魛魚。○鮤，音列。鱴，音滅。）
129●鱊鮬，鱖鯞。（小魚也。似鮒子而黑，俗呼爲魚婢，江東呼爲妾魚。○鱊，音聿。鮬，音步。鱖，音厥。鯞，章酉切。）
129●魚有力者，鰴。（強大有力。○鰴，音暉。）
129●魵，鰕。（出穢邪頭國，見呂氏《字林》。○魵，音墳。）
129●鮅，鱒。（似鯶子，赤眼。○鮅，音必。鱒，才損切。）
129●魴，魾。（江東呼魴魚爲鯿，一名魾。音毗。○魴，音房。）
129●鯬，鯠。（未詳。）
129●蜎，蠉。（井中小蛣蟩，赤蟲，一名孑孓，《廣雅》雲。○鯬，音黎。鯠，音來。蜎，狂袞切。蠉，香完切。）
129●蛭，蟣。（今江東呼水中蛭蟲入人肉者爲蟣。○蟣，音祈。）
129●科斗，活東。（蝦蟆子。）
130●魁陸。（《本草》云：“魁，狀如海蛤，圓而厚，外有理縱橫。卽今之蚶也。”。）
130●蜪蚅。（未詳。）
130●鼁𪓰，蟾諸。（似蝦蟆，居陸地。淮南謂之去蚥。）
130●在水者黽。（耿黽也。似青蛙，大腹，一名土鴨。○鼁，音去。𪓰，音秋。蟾，音占。黽，音猛。）
130●蜌，螷。（今江東呼蚌長而狹者爲螷。○蜌，音陛。螷，蒲猛切。）
130●蚌，含漿。（蚌，卽蜃也。）
130●鱉三足，能。龜三足，賁。（《山海經》曰：從山多三足鱉，大苦山多三足龜。今吳興郡陽羨縣君山上有池，池中出三足鱉，又有六眼龜。）
130●蚹蠃，螔蝓。（卽蝸牛也。○蚹，音附。蠃，音羅。螔，音移。蝓，音俞。）
130●蠃，小者蜬。（螺大者如鬥，出日南漲海中。可以爲酒杯。○蜬，音含。）
130●螖蠌，小者蟧。（螺屬，見《埤蒼》。或曰卽彭螖也，似蟹而小。音滑。○蠌，音澤。蟧，音勞。）
130●蜃，小者珧。（珧，玉珧。卽小蚌。○珧，音遙。）
130●龜，俯者靈，（行頭低。）
130●仰者謝，（行頭仰。）
130●前弇諸果，（字前長。）
130●後弇諸獵，（申後長。）
130●左倪不類，（行頭左庳，今江東所謂左食者，以甲蔔審。）
131●右倪不若。（行頭右庳，爲右食，甲形皆爾。○倪，醜計切。）
131●貝，居陸。在水者蜬。（陸、水異名也。貝中肉如科鬥，但有頭尾耳。○贆，音標。）
131●大者魧，（《書大傳》曰：“大貝，如車渠。”車渠謂車輞，卽魧屬。○魧，音杭。）
131●小者鰿。（今細貝亦有紫色者，出日南。○鰿，音積。）
131●玄貝，貽貝。（黑色貝也。）
131●餘貾，黃白文。（以黃爲質，白文爲點。○貾，音池。）
131●餘泉，白黃文。（以白爲質，黃爲文點。今之紫貝，以紫爲質，黑爲文點。）
131●蚆，博而頯。（頯者，中央廣，兩頭銳。○蚆，音巴。頯，匡軌切。）
131●蜠，大而險。（險者，謂汙薄。○蜠，求隕切。）
131●鰿，小而橢。（卽上貝小。橢謂狹而長，此皆說貝之形容。○鰿，音責。橢，他果切。）
131●蠑螈，蜥蜴；蜥蜴，蝘蜓；蝘蜓，守宮也。（轉相解，博異語、別四名也。○蠑，音榮。螈，音原。蜥，音昔。蜴，音亦。蝘，音掩。蜓，徒典切。）
131●镻，蝁。（蝮屬。大眼，最有毒，今淮南人呼蝁子。○镻，音迭。蝁，烏洛切。）
131●螣，螣蛇。（龍類也，能興雲霧而遊其中。《淮南》雲蟒蛇。○螣，上音朕。下音騰。）
132●蟒，王蛇。（蟒，蛇最大者，故曰王蛇。○蟒，音莽。）
132●蝮虺，博三寸，首大如擘。（身廣三寸，頭大如人擘指。此自一種蛇，名爲蝮虺。○擘，音拍。）
132●鯢，大者謂之鰕。（今鯢魚似鯰，四腳，前似獼猴，後似狗。聲如小兒啼，大者長八九尺。）
132●魚枕謂之丁，（枕，在魚頭骨中，形似篆書丁字，可作印。）
132●魚腸謂之乙，魚尾謂之丙。（此皆似篆書字，因以名焉。《禮記》曰：“魚去乙。”然則魚之骨體，盡似丙丁之屬，因形名之。）
132●一曰神龜，（龜之最神明。）
132●二曰靈龜，（涪陵郡出大龜，甲可以卜，緣中文似瑇瑁，俗呼爲靈龜，卽今觜𧓈龜。一名靈𧓈，能鳴。）
132●三曰攝龜，（小龜也。腹甲曲折，解能自張閉，好食蛇，江東呼爲陵龜。○攝，音涉。）
132●四曰寶龜，（《書曰》：“遺我大寶龜。”。）
132●五曰文龜，（甲有文彩者。《河圖》曰：“靈龜負書，丹甲青玄。”。）
133●六曰筮龜，（常在蓍叢下潛伏，見《龜策傳》。）
133●七曰山龜，八曰澤龜，九曰水龜，十曰火龜。（此皆說龜生之處所。火龜猶火鼠。耳物有含異氣者，不可以常理推，然亦無所怪。）

133●釋鳥第十七
133●隹其，鳺鴀。（今䳕鳩。○鳺，方扶切。鴀，方浮切。）
133●鶌鳩，鶻鵃。（似山鵲而小，短尾，青黑色，多聲，今江東亦呼爲鶻鵃。○鶌，居物切。鶻，音骨。鵃，音嘲。）
133●鳲鳩，鴶鵴。（今之布穀也。江東呼爲穫穀。○鳲，音尸。鴶，古八切。鵴，音菊。）
133●鷑鳩，鵧鷑。（小黑鳥，鳴自呼，江東名爲烏鵙。○鷑，音及。鵧，符悲切。）
133●鴡鳩，王鴡。（雕類。今江東呼之爲鶚，好在江渚山邊食魚。《毛詩》傳曰：“鳥摯而有別。”○鴡，七徐反。）
133●鵅，鵋鶀。（今江東呼鵂鶹爲鵋鶀，亦謂之鴝鵅。音格。○鵋，音忌。鶀，音欺。）
133●鶅，鵵軌。（未詳。）
133●鴗，天狗。（小鳥也。青似翠，食魚，江東呼爲水狗。○鵵，音兔。鴗，音立。）
134●鷚，天鸙。（大如鷃雀，色似鶉，好高飛作聲，今江東名之曰天鷚。音綢繆。○鷚，亡侯切。鸙，音藥。）
134●鵱鷜鵝。（今之野鵝。○鵱，音六。鷜，力於切。）
134●鶬，麋鴰。（今呼鶬鴰。○鴰，古活切。）
134●鵅，烏𪇰。（水鳥也。似鶂而短頸，腹翅紫白，背上綠色，江東呼烏𪇰。音駮。○鵅，音洛。𪇰，音剝。）
134●舒雁，鵝。（《禮記》曰：“出如舒雁。”今江東呼𪀉。音加。）
134●舒鳧，鶩。（鴨也。○鶩，音木。）
134●鳽，鵁鶄。（似鳧，腳高，毛冠。江東人家養之以厭火災。○鳽，音額。鵁，音交。鶄，音精。）
134●輿，鵛鷋。（未詳。）
134●鵜，鴮鸅。（今之鵜鶦也。好群飛，沈水食魚，故名洿澤。俗呼之爲淘河。○鵛，音經。鷋，音徒。鵜，音啼。鴮，音烏。鸅，音澤。）
134●鶾，天雞。（鶾雞，赤羽。《逸周書》曰：“文鶾，若彩雞，成王時蜀人獻之。”○鶾，音汗。）
134●鷽，山鵲。（似鵲而有文彩，長尾，觜、腳赤。○鷽，音握。）
134●鷣，負雀。（鷣，鷂也。江南呼之爲鷣，善捉雀，因名雲。○鷣，音淫。）
134●齧齒，艾。（未詳。）
134●鶨，鶀老。（鳹鶨也，俗呼爲癡鳥。○鶨，醜絹切。鳹，巨炎切。）
134●鳸，鴳。（今鴳雀。○鳸，音戶。鴳，音晏。）
134●桑鳸，竊脂。（俗謂之青雀，觜曲，食肉，好盜脂膏，因名雲。）
135●鳭鷯，剖葦。（好剖葦皮，食其中蟲，因名雲。江東呼蘆虎，似雀，青班，長尾。○鷯，力周切。）
135●桃蟲，鷦。其雌鴱。（鷦𪃧，桃雀也。俗呼爲巧婦。○鴱，音艾。）
135●鶠，鳳。其雌皇。（瑞應鳥。雞頭，蛇頸，燕頷，龜背，魚尾，五彩色。高六尺許。）
135●䳭鴒,雝渠。（雀屬也。飛則鳴，行則搖。）
135●鸒斯，鵯鶋。（鴉烏也。小而多群，腹下白，江東亦呼爲鵯烏。音匹。○鸒，音預。）
135●燕，白脰烏。（脰，頸。○脰，音豆。）
135●鴽，鴾母。（鵪也。青州呼鴾母。○鴽，音如。鴾，音謀。）
135●密肌，系英。（《釋蟲》以有此名，疑誤重。）
135●巂周。（子巂鳥，出蜀中。○巂，音攜。）
135●燕燕，鳦。（《詩》云：“燕燕於飛。”一名玄鳥，齊人呼鳦。○鳦，音乙。）
135●鴟鴞，鸋鴂。鴟類。○鴟，尺之切。鴞，音遙。鸋，音寧。鴂，音決。
135●狂，茅鴟。（今𪁪鴟也，似鷹而白。）
135●怪鴟。（卽鴟鵂也，見《廣雅》。今江東通呼此屬爲怪鳥。）
135●梟，鴟。（土梟。○梟，音嬌。）
135●鶛，劉疾。（未詳。）
135●生哺，鷇。（鳥子須母食之。）
136●生噣，雛。（皆自食。○鶛，音皆。鷇，古候切。噣，音啄。雛，仕俱切。）
136●爰居，雜縣。（《國語》曰：“海鳥爰居。”漢元帝時琅邪有大鳥如馬駒，時人謂之爰居。）
136●春鳸，鳻鶞。夏鳸，竊玄。秋鳸，竊藍。冬鳸，竊黃。桑鳸，竊脂。棘鳸，竊丹。行鳸，唶唶。宵鳸，嘖嘖。（諸鳸皆因其毛色、音聲以爲名。竊藍，青色。○鳻，音汾。鶞，敕倫切。唶，音卽。嘖，音責。）
136●鵖鴔，戴鵀。（鵀卽頭上勝，今亦呼爲戴勝。鵖鴔猶𪃃鶝，語聲轉耳。○鵖，彼及切。鴔，皮及切。鵀，音賃。）
136●鶭，澤虞。（今婟澤鳥。似水鴞，蒼黑色，常在澤中。見人輒鳴喚不去，有象主守之官，因名雲。俗呼爲護田鳥。○鶭，孚往切。）
136●鶿，鷧。（卽鸕鷀也。觜頭曲如鉤，食魚。○鶿，音慈。鷧，於計切。）
136●鷯，鶉。其雄鶛，牝庳。（鶉，鵪屬。○庳，音脾。）
136●鸍，沈鳧。（似鴨而小，長尾，背上有文。今江東亦呼爲鸍。音施。）
136●鴢，頭鵁。（似鳧，腳近尾，略不能行。江東謂之魚鵁。音髐箭。○鴢，音拗。鵁，許交切。）
136●鵽鳩，寇雉。（鵽大如鴿，似雌雉，鼠腳，無後指，岐尾。爲鳥憨急，群飛，出北方沙漠地。○鵽，丁刮切。）
137●萑，老鵵。（木兔也。似鴟鵂而小，兔頭，有角，毛腳。夜飛，好食雞。○萑，音丸。）
137●鶟鶦鳥。（似雉，青身，白頭。○鶟，音突。鶦，音胡。）
137●狂，夢鳥。（狂鳥，五色，有冠，見《山海經》。）
137●皇，黃鳥。（俗呼黃離留，亦名搏黍。）
137●翠，鷸。（似燕，紺色，生郁林。○鷸，音聿。）
137●鸀，山烏。（似烏而小，赤觜，穴乳，出西方。○鸀，音蜀。）
137●蝙蝠，服翼。（齊人呼爲蟙䘃，或謂之仙鼠。）
137●晨風，鸇。（鷂屬。《詩》曰：“鴧彼晨風。”○鸇，之然切。）
137●鸉，白鷢。（似鷹，尾上白。○鷢，巨月切。）
137●寇雉，泆泆。（卽鵽鳩也。）
137●鷆，蟁母。（似烏𪇰而大，黃白雜文，鳴如鴿聲，今江東呼爲蚊母。俗說此鳥常吐蚊，故以名雲。○鷆，音田。蟁，音文。）
137●鷉，須鸁。（鷉，鷿鷉。似鳧而小，膏中瑩刀。○鷉，音梯。鸁，音螺。）
137●鼯鼠，夷由。（狀如小狐，似蝙蝠，肉翅。翅尾項脅毛紫赤色，背上蒼艾色，腹下黃，喙頷雜白。腳短，爪長，尾三尺許。飛且乳，亦謂之飛生。聲如人呼，食火煙。能從高赴下，不能從下上高。○鼯，音吾。）
138●倉庚，商庚。（卽鵹黃也。）
138●鴩，餔敊。（未詳。○鴩，大結反。餔，音步。敊，音豉。）
138●鷹，鶆鳩。（鶆，當爲鷞字之誤耳。《左傳》作“鷞鳩”是也。）
138●鶼鶼，比翼。（說已在上。）
138●鵹黃，楚雀。（卽倉庚也。○鵹，音離。）
138●鴷，斫木。（口如錐，長數寸，常斫樹食蟲，因名雲。○鴷，音列。）
138●鸄，鶶鷵。（似烏，蒼白色。鸄，音激。鶶，音唐。鷵，音徒。）
138●鸕，諸雉。（未詳。或雲卽今雉。）
138●鷺，舂鉏。（白鷺也。頭、翅、背上皆有長翰毛。今江東人取以爲睫㰚，名之曰白鷺縗。○鉏，音鋤。）
138●鷂雉。（青質，五采。○鷂，音遙。）
138●鷮雉。（卽鷮雞也，長尾，走且鳴。○鷮，音驕。）
138●鳪雉。（黃色，鳴自呼。○鳪，音蔔。）
138●鷩雉。（似山雞而小，冠。背毛黃，腹下赤，項綠色鮮明。）
138●秩秩，海雉。（如雉而黑，在海中山上。）
138●鸐，山雉。（尾長者。○鸐，音狄。）
138●雗雉，鵫雉。（今白鵫也，江東呼白雗，亦名白雉。○雗，音汗。鵫，丁罩切。）
138●雉絕有力，奮。（最健鬥。）
138●伊洛而南，素質、五采皆備成章曰翬。（翬亦雉屬，言其毛色光鮮。○翬，音暉。）
139●江淮而南，青質、五采皆備成章曰鷂。（卽鷂雉也。）
139●南方曰𠷎，東方曰鶅，北方曰鵗，西方曰鷷。（說四方雉之名。○𠷎，音儔。鶅，音緇。鵗，音希。鷷，音尊。）
139●鳥鼠同穴，其鳥爲鵌，其鼠爲鼵。（鼵如人家鼠而短尾，鵌似鵽而小，黃黑色。穴入地三四尺，鼠在內，鳥在外。今在隴西首陽縣鳥鼠同穴山中。孔氏《尚書傳》云：“共爲雄雌。”張氏《地理記》云：“不爲牝牡。”○鵌，音徒。鼵，音突。）
139●鸛鷒，鶝鶔。如鵲，短尾，射之，銜矢射人。（或說曰：鸛鷒，鶝鶔，一名𡡙羿。○鸛，音歡。鷒，音團。鶝，音福。鶔，音柔。射，食亦切。）
139●鵲鶪醜，其飛也翪。（竦翅上下。○翪，音宗。）
139●鳶烏醜，其飛也翔。（布翅翱翔。○鳶，音玄。）
139●鷹隼醜，其飛也翬。（鼓翅翬翬然疾。）
140●鳧雁醜，其足蹼，（腳指間有幕蹼屬相著。○蹼，音蔔。）
140●其踵企。（飛卽伸其腳跟企直。）
140●烏鵲醜，其掌縮。（飛縮腳腹下。）
140●亢，鳥嚨。（嚨謂喉嚨。亢卽咽。）
140●其粻，嗉。（嗉者，受食之處，別名嗉。今江東呼粻。○亢，戶郎切。嗉，音素。）
140●鶉子，鳼。鴽子，鸋。（別鵪鶉雛之名。○鳼，音文。）
140●雉之暮子爲鷚。（晚生者，今呼少雞爲鷚。○鷚，力救切。）
140●鳥之雌雄不可別者，以翼右掩左，雄；左掩右，雌。
140●鳥少美長醜爲鶹鷅。（鶹鷅猶留離。《詩》所謂“留離之子”。○長，丁丈切。鶹，音留。鷅，音栗。）
140●二足而羽謂之禽，四足而毛謂之獸。
140●鶪，伯勞也。（似鶷𪆰而大，《左傳》曰“伯趙氏”。○鶪，工役切。）
140●倉庚，黧黃也。（其色黧黑而黃，因以名雲，○黧，力知切。）

141●釋獸第十八
141●麋：牡，麔；牝，麎；其子，䴠；（《國語》曰：“獸長麛䴠。”。）
141●其跡，躔。（腳所踐處。）
141●絕有力，狄。（○麔，音咎。麎，音辰。䴠，於兆切。）
141●鹿：牡，麚；牝，麀；其子，麛；其跡，速；絕有力，𪊑。（○麚，音加。麀，於牛切。麛，音迷。𪊑，音堅。）
141●麕：牡，麌；（《詩》曰：“麀鹿麌麌。”鄭康成解卽謂此也。但重言耳。○麕，音君。麌，魚矩切。）
141●牝，麜；其子，麆；其跡解，絕有力豜。（○麜，音栗。麆，音助。豜，五見切。）
141●狼：牡，獾；牝，狼；其子，獥；絕有力，迅。（○獥，音亦。）
141●兔子，嬎；（俗呼曰𨿮 。）
141●其跡，迒；絕有力，欣。（○嬎，芳萬切。迒，音剛。）
141●豕子，豬。（今亦曰彘，江東呼豨，皆通名。）
141●䝐，豶。（俗呼小豶豬爲子。○䝐，音偉。豶，音墳。）
141●幺，幼。（最後生者，俗呼爲幺豚。○幺，音腰。）
141●奏者豱。（今豬，短頭，皮理腠蹙。○奏，音腠。豱，音溫。）
141●豕生三，豵；二，師；一，特。（豬生子常多，故別其少者之名。○豵，音宗。）
142●所寢，橧。（橧，其所臥蓐。○橧，音繒。）
142●四豴皆白，豥。（《詩》云：“有豕白蹢。”蹢，蹄也。○豴，音滴。豥，音垓。）
142●其跡，刻。絕有力，䝈。（卽豕高五尺者。○䝈，音厄。）
142●牝，豝。（《詩》云：“一發五豝。”○豝，音巴。）
142●虎竊毛謂之虦貓。（竊，淺也。《詩》曰：“有貓有虎。”。）
142●貘，白豹。（似熊，小頭庳腳，黑白駁，能舐食銅鐵及竹骨。骨節強直。中實少髓，皮辟濕，或曰豹白色者別名貘。○貘，音陌。）
142●甝，白虎。（漢宣帝時，南郡獲白虎，獸其皮、骨、爪牙。○甝，音舍。）
142●虪，黑虎。（晉永嘉四年，建平秭歸縣檻得之。狀如小虎而黑，毛深者爲班。《山海經》云：幽都山多玄虎、玄豹。○虪，式六切。）
142●貀，無前足。（晉太康七年，召陵扶夷縣檻得一獸，似狗，豹文，有角，兩足，卽此種類也。或說貀似虎而黑，無前兩足。○貀，女滑切。）
142●鼳，鼠身長須而賊，秦人謂之小驢。（鼳，似鼠而馬蹄，一歲千斤，爲物殘賊。○鼳，古役切。）
143●熊虎醜，其子，狗；絕有力，麙。（律曰：捕虎一，購錢三千，其狗半之。○麙，音岩。）
143●貍子，𧳙。（今或呼豾貍。○𧳙，音曳。）
143●貈子，貆。（其雌者名𧴙。今江東呼貉爲𧲱𧳅。○貈，乎各切。貆，音丸。）
143●貒子，貗。（貒豚也，一名獾。○貒，音湍。貗，其禹切。）
143●貔，白狐。其子，豰。（一名執夷，虎豹之屬。○貔，音毗。豰，火蔔切。）
143●麝父，麕足。（腳似麕有香。○父，音甫。）
143●豺，狗足。（腳似狗。）
143●貙獌，似貍。（今山民呼貙虎之大者爲貙豻。音岸。○貙，音樞。獌，音萬。）
143●羆，如熊，黃白文。（似熊而長頭高腳，猛憨多力，能拔樹木，關西呼曰羆。）
143●麢，大羊。（麢羊似羊而大，角圓銳，好在山崖間。○麢，音零。）
143●麠，大麃，牛尾，一角。（漢武帝郊雍，得一角獸，若麃然，謂之麟者，此是也。麃卽獐。○麠，音京。麃，音炮。）
143●𪊨，大麕，旄毛，狗足。（旄毛，㺜長。○𪊨，音幾。旄，音帽。）
143●魋如小熊，竊毛而黃。（今建平山中有此獸，狀如熊而小，毛麆淺赤黃色，俗呼爲赤熊，卽魋也。○魋，音頹。）
144●䝟貐，類貙，虎爪，食人，迅走。（迅，疾。○䝟，烏八切。貐，羊玉切。）
144●狻麑，如虦貓，食虎豹。（卽師子也，出西域。漢順帝時疏勒王來獻犎牛及師子。《穆天子傳》曰：“狻猊日走五百里。”。）
144●驨，如馬，一角；不角者，騏。（元康八年，九真郡獵得一獸，大如馬，一角，角如鹿茸，此卽驨也。今深山中人時或見之，亦有無角者。○驨，胡圭切。）
144●羱，如羊。（羱羊，似吳羊而大角，角橢，出西方。○羱，音元。）
144●麐，麕身，牛尾，一角。（角頭有肉。《公羊傳》曰：“有麕而角。”○麐，音鄰。）
144●猶，如麂，善登木。（健上樹。○麂，音幾。）
144●貄，脩毫。（毫毛長。○貄，音四。）
144●貙，似貍。（今貙虎也。大如狗，文如貍。）
144●兕，似牛。（一角，青色，重千斤。）
144●犀，似豕。（形似水牛，豬頭，大腹，庳腳。腳有三蹄，黑色。三角，一在頂上，一在額上，一在鼻上。鼻上者，卽食角也。小而不橢，好食棘。亦有一角者。○橢，音墮。）
145●匯，毛刺。（今蝟狀似鼠。○匯，音謂。刺，音次。）
145●狒狒，如人，被發，迅走，食人。（梟羊也。《山海經》曰：“其狀如人，面長唇黑，身有毛，反踵，見人則笑。交廣及南康郡山中亦有此物，大者長丈許。俗呼之曰山都。”○狒，音費。被，之備。）
145●貍、狐、貒、貈醜，其足，蹯；（皆有掌蹯。○蹯，音煩。）
145●其跡，𠫗。（𠫗，指頭處。○𠫗，音鈕。）
145●蒙頌，猱狀。（卽蒙貴也。狀如蜼而小，紫黑色。可畜，健捕鼠，勝於貓。九真、日南皆出之。猱亦獮猴之類。○猱，奴刀切。）
145●猱、蝯，善援。（便攀援。○蝯，音袁。）
145●貜父，善顧。（貜也，似獮猴而大，色蒼黑，能貜持人，好顧盼。○貜，音鑊。父，音甫。）
145●威夷，長脊而泥。（泥，少才力。）
145●麔、麚，短脰。（脰，項。）
145●贙，有力。（出西海，大秦國有養者，似狗，多力，獷惡。○贙，音鉉。）
145●豦，迅頭。（今建平山中有豦，大如狗，似獮猴。黃黑色，多髯鬣，好奮迅其頭，能舉石摘人。貜類也。○豦，音據。）
146●蜼，卬鼻而長尾。（蜼，似獮猴而大。黃黑色，尾長數尺，似獺，尾末有岐。鼻露向上，雨卽自縣於樹，以尾塞鼻，或以兩指。江東人亦取養之。爲物健捷。○蜼，音誄。）
146●時，善乘領。（好登山峰。○乘，音承。）
146●猩猩，小而好啼。（《山海經》曰：“人面豕身，能言語。”今交趾封谿縣出猩猩，狀如獾㹠，聲似小兒啼。）
146●闕洩多狃。（說者云“腳饒指”。未詳。○闕，其越切。狃，音鈕。）
146●寓屬
146●鼢鼠，（地中行者。○鼢，音憤。）
146●鼸鼠。（以頰裏藏食。○鼸，故忝切。）
146●鼷鼠，（有螫毒者。○鼷，音奚。）
146●鼶鼠，（《夏小正》曰：“鼬則穴。”○鼶，音斯。）
146●鼬鼠，（今鼬似鼦，赤黃色，大尾，啖鼠，江東呼爲鼪。音牲。○鼬，音佑。）
146●鼩鼠，（小鼱鼩也，亦名𪖁鼩。○鼩，音劬。）
146●鼭鼠，（未詳。）
146●鼣鼠，（《山海經》說獸云：“狀如鼣鼠。”然形則未詳。○鼭，音時。鼣，音吠。）
146●鼫鼠，（形大如鼠，頭似兔，尾有毛，青黃色，在田中食粟豆。關西呼爲鼩鼠，見《廣雅》。音瞿。○鼫，音石。）
147●鼤鼠，鼨鼠，（皆未詳。○鼤，音問。鼨，音終。）
147●豹文鼮鼠，（鼠文彩如豹者。漢武帝時得此鼠，孝廉郎終軍知之，賜絹百匹。○鼮，音廷。）
147●鼳鼠。（今江東山中有鼳鼠，狀如鼠而大，蒼色，在樹木上。音巫覡。○鼳，南見切。）
147●鼠屬
147●牛曰齝，（食之已久復出嚼之也。○齝，醜之切。）
147●羊曰齛，（今江東呼齝爲齛。音漏洩。）
147●麋鹿曰齸。（江東名咽曰齸。齸者，食之所在，依名雲。○齸，音益。）
147●鳥曰嗉，（咽中裹食處。）
147●寓鼠曰嗛。（頰裹貯食處。寓，謂獮猴之類寄寓木上。）
147●齸屬
148●獸曰釁，（自奮迅動作。○釁，許刃切。）
148●人曰撟，（頻伸夭撟。○撟，紀小切。）
148●魚曰須，（鼓鰓須息。）
148●鳥曰旲。（張兩翅，皆氣體所須。○旲，古闃切。）
148●須屬

148●釋畜第十九
148●騊駼馬。（《山海經》云：“北海有獸，狀如馬，名騊駼。色青。”○騊，音陶。駼，音徒。）
148●野馬。（如馬而小，出塞外。）
148●駮，如馬，倨牙，食虎豹。（《山海經》云：有獸名駮，如白馬，黑尾，倨牙，音如鼓，食虎豹。○倨，音鋸。）
148●騉蹄，趼，善陞甗。（甗，山形似甑，上大下小。騉蹄，蹄如趼而健上山。秦時有騉蹄苑。○騉，音昆。趼，五見切。甗，言蹇切。）
148●騉駼，枝蹄趼，善陞甗。（騉駼，亦似馬而牛蹄。）
148●小領，盜驪。（《穆天子傳》曰：“天子之駿，盜驪、綠耳。”又曰“右服盜驪”。盜驪，千里馬。）
149●絕有力，駥。（卽馬高八尺者。○駥，音戎。）
149●膝上皆白，惟馵。四骹皆白，驓。（骹，膝下也。○馵，音注。骹，音敲。驓，音繒。）
149●四蹢皆白，首。（俗呼爲踏雪馬。）
149●前足皆白，騱。後足皆白，翑。前右足白，啟。（《左傳》“曰啟服”。○騱，音奚。翑，音劬。）
149●左白，踦。（前左腳白。○踦，音欺。）
149●後右足白，驤。左白，馵（後左腳白。《易》曰：“震爲馵足。”○驤，音箱。）
149●駵馬白腹，騵。（駵，赤色黑鬣。○駵，音留。騵，五官切。）
149●驪馬白跨，驈。（驪，黑色。跨，髀間。○驈，音聿。）
149●白州，驠。（州，竅。○驠，音宴。）
149●尾本白，騴。（尾株白。○騴，音晏。）
149●尾白，駺。（但尾毛白。○駺，音郎。）
149●馰顙，白顛。（戴星馬也。○馰，音的。）
149●白達素，縣。（素，鼻莖也。俗所謂漫顱徹齒。○縣，音玄。）
149●面顙皆白，惟駹。（顙，額。○駹，音尨。）
149●回毛在膺，宜乘。（樊光云：“俗呼之官府馬。伯樂相馬法，旋毛在腹下如乳者，千里馬。”。）
150●在肘後，減陽。在幹，茀方。（幹，脅。○減，古湛切。）
150●在背，闕廣。（皆別旋毛所在之名。○闋，音缺。廣，音光。）
150●逆毛，居馻。（馬毛逆刺。○馻，音兗。）
150●騋牝驪牡。（《詩》云：“騋牝三千。”馬“七尺已上爲騋”，見《周禮》。）
150●玄駒，褭驂。（玄駒，小馬，別名褭驂耳。或曰此卽腰褭，古之良馬名。○褭，奴了切。驂，音參。）
150●牡曰騭，（今江東呼䭸馬爲騭，音質。）
150●牝曰騇。（草馬名。○騇，音舍。）
150●駵白，駁。黃白，騜。（《詩》曰：“騜駁其馬。”。）
150●駵馬黃脊，騝。驪馬黃脊，騽。（皆背脊毛黃。○騝驪，音虔。騽，音習。）
150●青驪，駽。（今之鐵驄。○駽，呼縣切。）
150●青驪驎，驒。（色有深淺，班駁隱鄰，今之連錢驄。○驎，良刀切。驒，音陀。）
150●青驪繁鬣，騥。（《禮記》曰：“周人黃馬繁鬣。”繁鬣，兩被毛，或曰美髦鬣。○鬣，音獵。騥，音柔。）
150●驪白雜毛，駂。（今之烏驄。○駂，音保。）
150●黃白雜毛，駓。（今之桃華馬。○駓，音皮。）
151●陰白雜毛，駰。（陰，淺黑。今之泥驄。○駰，乙巾切。）
151●蒼白雜毛，騅。（《詩》曰：“有騅有駓。”。）
151●彤白雜毛，騢。（彤，赤也。卽今之赭白馬。○騢，音遐。）
151●白馬黑鬣，駱。（《禮記》曰：“夏後氏駱馬黑鬣。”。）
151●白馬黑唇，駩。黑喙，騧。（今之淺黃色者爲騧馬。○騧，音瓜。）
151●一目白，瞯。二目白，魚。（似魚目也。《詩》曰：“有驔有魚。”○瞯，音閑。）
151●“旣差我馬”，差，擇也。宗廟齊毫，（尚純。○差，音叉。）
151●戎事齊力，（尚強。）
151●田獵齊足。（尚疾。）
151●馬屬
151●犘牛，（出巴中，重千斤。○犘，音麻。）
151●犦牛，（卽犎牛也。領上肉犦胅起，高二尺許，狀如橐駝，肉鞍一邊，健行者，日三百餘裏。今交州合浦徐聞縣出此牛。○犦，音雹。）
152●犤牛，（犤牛，庳小，今之𤛵牛也。又呼果下牛，出廣州高涼郡。○犤，音悲。）
152●犩牛，（卽犪牛也。如牛而大，肉數千斤，出蜀中。《山海經》曰：岷山“多犪牛”。○犩，音危。）
152●犣牛，（旄牛也。髀、膝、尾皆有長毛。○犣，音獵。）
152●犝牛，（今無角牛。○犝，音童。）
152●犑牛。（未詳。○犑，古覓切。）
152●角一俯一仰，觭；（牛角低卬。○觭，音欺。）
152●皆踴，觢。（今豎角牛。○觢，音誓。）
152●黑唇，犉。（《毛詩》傳曰：“黃牛黑唇。”此宜通謂黑唇牛。○犉，閏旬切。）
152●黑眥，牰。（眼眥黑。○眥，才細切。牰，音袖。）
152●黑耳，犚。黑腹，牧。黑腳，犈。（皆別牛黑所在之名。○犚，音尉。犈，音權。）
152●其子，犢。（今青州呼犢爲𤘽。）
152●體長，牬。（長身者。○牬，音貝。）
152●絕有力，欣犌。（犌，音加。）
152●牛屬
153●羊：牡，羒；（謂吳羊白羝。○羒，音墳。）
153●牝，牂。（《詩》曰：“牂羊墳首。”○牂，音臧。）
153●夏羊：（黑羖䍽。）
153●牡，羭；（黑羝也。《歸藏》曰：“兩壺兩羭。”○羭，音俞。）
153●牝，羖。（今人便以牂、羖爲白黑羊名。○羖，音古。）
153●角不齊，觤。（一短一長。○觤，音鬼。）
153●角三觠，羷。（觠角三匝。○觠，音權。羷，音險。）
153●羳羊，黃腹。（腹下黃。○羳，音煩。）
153●未成羊，羜。（俗呼五月羔爲羜。○羜，直呂切。）
153●絕有力，奮。羊屬。
153●犬生三，猣；二，師；一，玂。（此與豬生子義同。名亦相出入。○猣，音宗。玂，音祈。）
153●未成毫，狗。（狗子未生乾毛者。）
153●長喙，獫。短喙，猲獢。（《詩》曰：“載獫猲獢。”○獫，力驗切。猲，音歇。獢，虛嬌切。）
153●絕有力，狣。尨，狗也。（《詩》曰：“無使尨也吠。”○狣，音兆。）
154●狗屬
154●雞，大者蜀。（今蜀雞。）
154●蜀子，雓。（雛子名。○雓，音餘。）
154●未成雞，僆。（江東呼雞少者曰僆。○僆，音練。）
154●絕有力，奮。（諸物有氣力多者，無不健自奮迅，故皆以名雲。）
154●雞屬。
154●馬八尺爲駥。（《周禮》曰：“馬八尺已上爲駥。”○駥，音戎。）
154●牛七尺爲犉。（《詩》曰：“九十其犉。”亦見《尸子》。○犉，閏旬切。）
154●羊六尺爲羬。（《尸子》曰：“大羊爲羬，六尺。”○羬，五鹹切。）
154●彘五尺爲䝈。（《尸子》曰：“大豕爲䝈，五尺。”今漁陽呼豬大者爲䝈。○彘，音滯。䝈，音厄。）
154●狗四尺爲獒。（《公羊傳》曰“靈公有害狗，謂之獒”也。《尚書孔氏傳》曰：“犬高四尺曰獒。”卽此義。○獒，五刀切。）
154●雞三尺爲鶤。（陽溝巨鶤，古之名雞。○鶤，音昆。）
155●六畜
經三千一百一十三字
注七千八百九十字

經凡一萬八百九言
注凡一萬七千六百二十八言
